2016 giroan datorren Donostiako Giza Eskubideen XIV. Zinemaldia | Zinema | Pantaila handian\nYou are here: Home ∼ 2016 ∼ April ∼ 07 ∼ 2016 giroan datorren Donostiako Giza Eskubideen XIV. Zinemaldia\nDonostiak Europako Hiri Kultura dela jada urteroko kultura agendan gorriz markatutako zinemaldian ere nabarituko da. Horrela bi ekitaldi bereziak ospatuko dira Giza Eskubideen Zinemaldian: Human Rights Film Network Forum europarra egingo da eta Giza Eskubideen Zinemaldiko Nazioarteko Gazteen Topaketa. Horrekin batera ohiko programazioa: aurten 33 film luze, 23 film labur eta 5 erakusketa izango dira apirilaren 15tik 22ra.\nMartin Zandvliet zuzendaria daniarraren “Land of Mine” (Under Sandet) (2015) filmak inauguratuko du apirilaren 15ean, ostiralean, Victoria Eugenia antzokian, Donostiako Giza Eskubideen XIV. Zinemaldia. Toronton estrenatu ondoren, Rotterdamen eta Xixongo zinemaldieetan publikoaren saria jaso du II. Mundu Gerraren bukaeran girotutako film honek. Gerra amaituta Danimarkan geratzen diren soldadu daniarrak konzentrazio eremu batean giltzapetzen dituzte. Nazien pean jasandako gehiegikeriengatik mendekua hartu nahi dute daniarrek. Baina ezusteko batek buelta emango dio egoerari. Gerra presoei eskainitako tratu (des)egokia izenburupean jarriko dute zinemaldian. Zuzendu duen hirugarran film luze honek Hollywooden ateak ireki dizkio Zandvlieti.\nAzken César sarietan Frantziako Zine Akademiaren hiru iruditxo, besteak beste Film Onenaren Cesarra, lortu zituen “Fatima“ filmak itxiko du Zinemaldia hurrengo ostiralean. Aljerian jaiotako Philippe Fauconek herri horretatik, Aljeriatik, Frantziara bi alabekin etorritako emakume baten egunerokoa pantailaratu du. Ze lan pairatuko du bi alabak hezitzeko eta nola erantzuten dioten hauek Frantziari.\nEz da migranteen egoera jorratuko duen film bakarra. Lehiaketan daudenen artean Jonas Carpignanok zuzendutako “Mediterranea“ dugu. Cannesen estreinatu zen filmak 10 bat sari jaso ditu oraingoz eta Burkina Fasotik Italiara etorritako etorkin baten erretratua egiten du. Haurren ezkontza gaia jorratzeko “10 urte eta dibortziatuta“ Yemenen egindako filma ikusiko dugu. Film ikusten den egoera jasan zuen Khadija Al-Salami zuzendariak. Eta pobrezia energitikoa girotzeko “Gente di Bagni“ emango dute. Stefania Bona eta Francesca Scalisi zuzendariek bainu publikoak erabiltzen dituzten lagunak filmatu dituzte.\nZinemaldian ohikoak diren zuzendarien azken lanak ikusteko aukera izango dugu. Armeniarren genozidio eta borroka kontatuko digu “Zoroen istorio bat“ (Une Histoire de Fou) filmean jatorriz armemiarra den Robert Guédiguian zuzendari frantziarrak. Armeniar disporara ere hurbilduko digu Juanmi Gutierrez errenterriarak “Oihalak Adarretan“ filmarekin. Eta Rithy Pahn kanbodiarrak iaz Biarritzeko FIPAn aurkeztu zuen “La France Est Notre Patrie” eskainiko du egunotan. Kolonialismoaren inguruko film hau biziki gomendatzen dizuet. Erronka formal arriskutsua du.\nZinemaldiak hainbat gaien inguruan solasaldia egiteko aukera ematen digu. Aurten besteak beste, hainbat zinemaldietan arrakasta izaten ari den “Among the Believers“, madrasak eta yihadismoaren inguruan egindako filma izango da solasaldietako gai bat. Ceutan etorkinen zentroaren inguruan hitzegiteko Xavier Artigasek, Xapo Ortegak eta Marc Serrak egindako “Tarajal, Desmontando La Impunidad de la Frontera Sur“ filma emango dute. Eta emakumeen salerosketaz hitzegiteko Rocio Mora aktibista eta Mabel Lozano zuzendariak hitzegingo dute “Chicas Nuevas 24 horas“ filma eman ondoren.\nLehiaketan dauden 18 film dira Publikoaren Saria eta Amnesty Internationalek ematen duen sarietara hautagai. 150 gazteen epaimahai batek 17 film laburren artean aukeratu behar dute. Filmen eskaintzan ez da lehiaketan amaitzen. Datorren astean kultur etxeetan bost film eskainiko dira. Lugaritzen filma aurkezteaz gain, “Hemen Here“ egitasmoa eskainiko da.\nZinemaldiak azken urteotan ematen duen saria Tony Gatlif frantziarrak jasoko du. 1948an Aljerian jaio zen zuzendari ijito hau. Ijito-herriaren kronista ofizial bihurtu da bere ibilbide zabalean. Aktorea, gidoilaria, musikaria eta zuzendaria, hirurogeiko hamarkadaz geroztik Frantzian bizi da. Bertan, 1975. urtean, La Tête en ruine izeneko bere lehen film luzea zuzendu zuen. Oraindik ez da estreinatu. Beranduago, Aljeriako gerrari buruzko La Terre au ventre (1978), eta Granadan eta Sevillan filmatutako Corre gitano (1981) –ijitoen kulturara egindako lehen hurbilketa– pelikulak egin zituen. 1992an bere pelikula garrantzitsuenetako bat egin zuen, Latcho Drom dokumentala –ijitoen musikari egindako benetako omenaldia–. Lan honekin Cannesko Zinemaldian hartu zuen parte. Gatlif omentzeko 1997an zuzendu zuen “Gadjo dilo“ (El Extranjero Loco) filma jarriko dute.\nPosted in Zinema jaialdiak Tagged "Among the Believers", "Fatima", "Gente di Bagni", "La France Est Notre Patrie", "Land of Mine", "Meditarranea", "Oihalak Adarretan", "Tarajal, "Une Histoire de Fou", Desmontando La Impunidad de la Frontera Sur", Francesca Scalisi, Jonas Carpignano, Juanmi Gutiérrez, Khadija Al-Salami, Martin Zandvliet, Phillipe Faucon, Rithy Panh, Robert Guédeguian, Stefania Bona


Besarkada ahaztezinak — Eibar.ORG | Eibarko peoria\nHemen zaude: Hasiera / Blogak / Kalamuatik Txargainera / Besarkada ahaztezinak\nLeire Narbaiza 2012/11/08 16:45\nBesarkada batzuk betiko geratzen zaizkigu iltzatuta.\nAstea honetan aspaldiko ezagun batzuen berri izan dut. Internet bidez, eta sareak dauzkan bide bihur horietatik, ziber-lagun batek aspaldiko lagun batzuen berri eman zidan, eta ikusiz gero eskumuinak emateko nik esan. Hark, ondo bete zuen lana, eta goraintziak ekarri dizkit bueltan.\nPoztasun handia eman dit mezulariak, berak ere ez daki zelakoa. Irribarrea ahoan eta bihotza pozez beteta laga ninduen errekaduak. Aspaldiko lagunak, aspaldian une ederrak konpartitutakoak. Egun horiek ez dabiltza egunero neure buruan, baina bai lantzean-lantzean etortzen zaizkit, beti zer edo zerk gogorarazita. Oroitzapen txikiak eta politak dauzkat gordeta, buruaren zirrikitu batean, oroimen onen eta maitatuenen artean.\nLagun horietako bat asko maite nuen, maite dut. Berak ez daki, askotan gertatzen den moduan. Kide zaharrak maite diren moduan, kariñoz eta nostalgiaz, pasio barik, sexu barik. Izan ere, nire bihotzeko okupetako bat da. Harrituko litzateke, baina hala da, nik eskatu barik, hala sortuta.\nMomentu eder horiek beti gogoratuko ditu, baina akordutik joango balitzaizkit ere, inoiz ez nuke ahaztuko eman zidan besarkada. Berak ahaztua izango duena, baina nik une horretan behar nuena eta indarra eman zidana.\nBesarkada batzuk betiko geratzen zaizkigu iltzatuta memorian. Eta askok kontrakoa prentsatzen badute ere, ez dira izaten amak gaixorik geundenean emandakoa, edo aitak berri on hura jakindakoan eskainitakoa, edo lehenengoko musuaren ostean jaso genuena. Ezta umetxo kuttun horrek (seme, alaba, biloba, iloba,…) babes bila eskatu ziguna ere. Askotan, lagun eta gertukoen eskutik dator, besoak zabal-zabalik eskaini dizkigute gehien behar genuen mementoan, anparo gose geundela, arimaren kontsolagarri. Hor zeuden besook, gu gerizatzeko; lauskitu eta, indar horrekin, bihotza altxatu.\nEz ditut inoiz ahaztuko. Hainbeste ere ez dira izan. Espero dut, desio dizuet, horrelako une kritikoetan besarkada beroa, tinkoa eta abegikorra izatea. Bihotzez.\nPost scriptum: Interneten Barack eta Michelle Obamaren besarkadaren argazkia ikusi dut, eta post honi ondo zetorkiola iritzita, jarri dut!\nEderra! Eskerrak horrelako pertson-pertsonak geratzen direla, oraindik itxaropena badagoela gogoratzen digutelako, diguzuelako.


Donibane Garaziko suhiltzaileak boluntario bila | Euskal Herria | KAZETA\n2020 AZA. 13 - 09:05h\nDonibane Garaziko suhiltzaileak boluntario bila\nGarazi-Oztibarre eremua estaltzen duen egituraren baitan egun 34 suhiltzaile boluntario badira ere, zailtasunak dituzte egunean zehar jendea izateko. Donibane Garazi eta inguruetako jendeei deia luzatu diete “gogotik” izena emateko.\nDonibane Garaziko suhiltzaileen kaserna.\nTalde aski gaztea da Donibane Garaziko suhiltzaileena, betiere esperientziadun helduagoz osaturik. Kopuruan ere ez dira guti, 34 orotara. Alta, ekipoa handitzeko beharra dute, boluntarioak izanki, guzien eskuragarritasuna ez baita berdina eta usu zailtasunak izaten dituzte lana behar bezala antolatzeko. Hori dela eta, jende berria xerkatzen dute suhiltzaileen taldean sartzeko.\nBoluntario izateak ez du erran nahi prestaturik ez egotea. Charlotte Chory suhiltzaileak hala adierazi du Irulegiko Irratian: “Ez gira profesionalak, baina formatuak izan behar gira lan berdina egiteko. Suhiltzaile sartzen garelarik bost astez formakuntzak baditugu. Gutxienez hiru urtez egin behar dira bost aste horiek. Engaiamendu bat da” adierazi du.\nBoluntario izan nahi dutenek 18 eta 55 urte artean izan behar dituzte. Fisikoki urtero proba batzuk pasarazten dizkiete eta beharrezkoa da horiek ahalik eta ongien gainditzea. Medikuak ere urtean behin probak egiten dizkie suhiltzaileei, haien egoera fisikoa egokia dela baieztatzeko.\nSuhiltzaileen taldeko kide izateko Donibane Garazin edota inguruetan bospasei minutura bizi den jendea lehenesten dute. Izan ere, larrialdi bat izan ezkero, aski fite kasernan izatea beharrezkoa baita, eta ibarreko hainbat herri urrun kokatuak dira gisako beharrei erantzuteko.\nInteresa dutenek jeanlouis.castet@sdis64.fr helbidera motibazio gutuna eta Curriculuma igorri edo 08 20 12 64 64 telefono zenbakira deitzen ahal dute.\nIazko urtean 518 interbentzio egin zituen Garazi-Oztibarre eremua estaltzen duen suhiltzaile taldeak.


Erraustegia betiko bertan behera uztea eskatzeko manifestazioa\nErrausketaren aurkako koordinadorak, Eguzkik eta Greenpeacek deitu dute manifestazioa. Gipuzkoa Zero Zabor-ek bat egiten du aldarrikapenarekin eta deialdira atxikitu da.\nIgandean MUNDUmob Zaldibian\nIgande honetan eguerdiko 13:00etan MUNDUmob ekitaldia burutuko dugu Zaldibiako plazan. Eguerdiko 12:00etan azken entsegua. Animatu eta parte hartu! Eman, hartu nahi duzun mundua!\nGoierriko ZZ Mundumob ekimenean parte hartzeko deia goierritarrei\nGipuzkoa osoa zeharkatzen ari da Mundumob ekimena, eta ekainaren 1ean eta 2an iritsiko da Goierrira. ‘Eman hartu nahi duzun mundua’ lemapean.\nIgande honetan, denok Legorretara!\nZaldibian, Itsasondon eta Legorretan atez ateko bilketari ekingo diogu ostegun honetan. Hori ospatzeko eta hiru herri horietako bizilagunei eskerrak emateko, festa politta antolatu du Goierri Zero Zabor taldeak martxoaren 24rako, 12:00etan Legorretako plazan. Animatu eta etorri!!


BUZTINGINTZA UKUILUKO EGONGELA SALGAI - ETXEKO ESKAINTZAK 2019KO IRAILA - ALBISTEAK\nIrakurketa lasaietarako edo jolas gau latzetarako sofa erabiltzen baduzu, zure sofarako lekua zure erosketarik garrantzitsuenetako bat da. Ondo egindako sofa baten kostua handia izan daiteke, beraz, beti da adimenduna salmentak zaintzea. Oraintxe bertan, Pottery Barn ari da Fall Design Event , guztizko ehuneko 20arekin sofak, atalak eta aulkiak , baita beste ehuneko 20 arte ere egongelako beharrak esate baterako, mahaiak, alfonbrak , burkoak eta botak , hormako dekorazioa , eta argiztapena , FALL kodearekin. Begiratu beheko salmentan ditugun aukera guztiak eta presta zaitez zure bizilekuari udazkenerako freskatzeko.\nPearce beso karratuko larruzko sofa\nLarruzko sofa leuna eta malgua luxuaren adibidea da. The Pearce Bilduma beso zabalak eta eserlekuko kuxin sakonak ditu, eta hiru neurritan daude. Larruzko aukera bakoitza 11-13 astetan eskatuta egina dago eta larruaren benetako izaera dela eta pieza bakoitzak bere aldaerak izango ditu.\nErosi: Pearce beso karratuko larruzko sofa , $ 3.199 $ 2.559 $ -tik hasten da FALL kodearekin\nJuno Reclaim Egurrezko Kafe Laukizuzena\nThe Juno kafea mahaiak burdinazko oinarri batekin parekatutako zuraren erabilera egiten du, giro rustikoa eta industriala sortzeko. Beheko apalategiak biltegiratzeko leku zabala eskaintzen du erakutsi nahi dituzun aldizkari, liburu edo bestelako dekorazioetarako.\nErosi: Juno Reclaim Egurrezko Kafe Laukizuzena , 599 $ 479 $\nCameron Slope Arm Tapizatutako Sofarako Loak\nLo egiteko sofa gonbidaturik ez duten etxeetarako salbamendua da. The Cameron lo egiteko sofa dotorea eta klasikoa da, eta enkarguz egindako ehun ehunetan lihoa, sarga eta bakeroak ere eskuragarri daude. Gaua pasatzen duten gonbidatuak badituzu, Queen tamainako ohea bihurtuko da, 5 hazbeteko memoria-aparrezko koltxoi bat duena. Gisa ere eskuragarri dago tapizatutako sofa estandarra ere bai.\nErosi: Cameron Slope Arm Tapizatutako Sofarako Loak , hasten da 1.799 $ 1.439 $ FALL kodearekin\nChevron Denim Chindi Alfonbra\nHau denim Chindi alfonbra interes bisuala sortzen du chevron eredu batean ehundutako kotoia leunarekin. Eredu sotilak kostaldeko garaikideko kutsua bere egongelan jarri nahi duen edonorentzat balio du; argi egongo da kolore argiko sofa batekin. Kutsu arinak eta informalak logeletarako egokia da.\nErosi: Chevron Denim Chindi Alfonbra - 5'x8 ′, 239 $ 191 $ FALL kodearekin\nBig Sur Beso Karratuko Besaulkirako Tapizatutako Besaulkia\nBig Sur bilduma estetika fresko eta garaikidearekin egongela zabaletarako diseinatua izan zen, ezin hobea egongela handietarako eta zabaletarako. The sekzionala beso karratuengatik eta eserleku sakonengatik nabarmentzen da. Gainera, neurrira egindako hainbat ehunetan eta neurrira egindako pertsonalizagarria da. Sekzionala alde banatan jar dezakezu, eta estiloa mahai-eserleku, sofa eta sofa handi gisa ere eskuragarri dago.\nErosi: Big Sur Beso Karratuko Besaulkirako Tapizatutako Besaulkia , 3.398 $ -tik 2.718 $ -ra hasten da FALL kodearekin\nKotoizko Alfonbra Tapiz Tapizatua, Handia\nHau alfonbra tapiz handia bohemio kutsua eta ardatz polita sortzen ditu sofaren atzean. Bere kabuz edo galeriako hormaren zati gisa jar daiteke zintzilik dauden objektu eta ehundura ezberdinekin interes bisuala sortzeko. 44 hazbeteko tapiz zabal hau eskuz ehundutako kotoiz egina dago eta ertz luzeekin amaituta dago. Tamaina txikiagoan ere eskuragarri dago.\nErosi: Kotoizko Alfonbra Tapiz Tapizatua , 149 $ 119 dolar handientzat FALL kodearekin\nYork Slope Arm 3 pieza tapizatutako L formako sekzioa izkinarekin\nFamilia osoa eroso egokituko da horretan L formako sofa badirudi joko gauetarako eta zinema maratoietarako egina dagoela. Atalak ezkerreko besoko aulki eserlekua, izkinako aulki bat eta eskuineko besoko eserlekua ditu, eserlekuen antolaketa eroso aproposa sortuz. Goiko gainerako sofak bezala, aukera handiago hau eskuz egindako ehunaren akabera gama zabalean dago.\nErosi: York Slope Arm 3 pieza tapizatutako L formako sekzioa izkinarekin , $ 4.395 $ 3.516-tik hasten da FALL kodearekin\nKalera Embroidered Pillow Cover\nGora zure egongela eserleku guztietan burko gonbidagarriekin. Jantzia garbituta Kalera pillow covers , udazkenari egokitutako lau tonuetan eskuragarri, edozein espazio atseginago sentiarazten duten aldi baterako sentimendua gehitzen dute. Gogoratu besterik ez duzu, txapela bereiz saltzen dela, baina horrek errazten du burkoak denboraldiarekin trukatzea biltegirako armairuan lekurik hartu gabe.\nErosi: Kalera Embroidered Pillow Cover , 65,50 $ 32 $\nGoiko armairurik gabeko sukaldeak: gabe joan beharko zenuke?\n2 Aholku Nahi Dut Burdinurtuzko Skill hau erosi baino lehen ikastea\nAlde ilunera etortzeko gogoa piztuko dizuten 10 etxe beltz chic


Azala > Liburutegia > Liburutegiari buruz > Zerbitzuak\nLiburutegiari buruz Lineako liburutegia Liburutegi Bizia Dokumentazio topaketak Zerbitzuak\nInformazio bibliografikoko zerbitzuak etengabe jardungo du Liburutegia zabalik dagoen orduetan, Liburutegiari eta haren dokumentazio-funtsari buruzko zalantza oro argitzeko. Kontsultak egiteko beste bide bat posta elektronikoa da: biblioteca@artium.org. Kontsultak ahalik eta eperik laburrenean erantzungo dira.\nARTIUMeko Liburutegi eta Dokumentazio Zentroak maileguen zerbitzua erabili nahi duten museoaren kide elkartuen eskura jarriko du bere dokumentuen parte bat. Zerbitzu honen eskaera ARTIUMeko liburutegian egin beharko da, horretarako emango den orria betez.\nOndoko materialak mailegatu ahal izango dira: ikus-entzunezkoak (DVDak, bideoak, Cdak eta CD-Rom-ak) eta komikiak. Ezingo dira mailegatu liburutegiaren nahiz museoaren jardueretarako beharrezkoak diren dokumentuak, espreski hori dioten dokumentuak eta ezta aipatutako sailetakoak ez diren dokumentuak ere\nEskaera orria (inprimatu eta eman iezaiozu liburuzainari)\nRSS Zerbitzuaren harpidetza Liburutegiko katalogoak http://biblioteca.artium.org/ RSS zerbitzu baten harpidetza egiteko aukera ematen du. Zerbitzu horren bidez interesatzen zaizikizun bilaketei buruzko informazio gaurkotua izango duzu. Informazio hori automatikoki eguneratzen da, zuk ezer egin beharrik gabe. Horrela, zure intereseko gaietan (komikiak, pelikulak, arkitektura eta abar) zer berritasun jaso dugun jakin ahal izango duzu. Horretarako, gorde nahi duzun bilaketa egin ondoren, emaitzen pantailaren behe aldean RSS harpidetza egiteko esteka aukeratu behar duzu. Argibide gehiago izateko, begira ezazu atxikiriko dokumentuan edota egizu kontsulta web orrian http://www.rss.nom.es/ bietan edukiak jasotzeko formatu honi buruzko informazio zabala aurkituko duzu.\nZerbitzu honen bidez, Dokumentazio Zentroaren gaiarekin zerikusia duten funts bibliografikoen erosketa (liburuak, aldizkariak, bideoak, DVDak, CD-ROMak, eta abar) gomenda dezake ARTIUM Liburutegiaren erabiltzaileak.\nErosketa berriak eskatzeko mezu bat bidali ondoko helbide honetara: biblioteca@artium.org. Gure zentroak eskariak aztertuko ditu eta egokiak baderitze erosketa tramitatzeari ekingo zaio. Erosketa berrien buletina\nBuletin honetan hilero Dokumentazio Zentroak erositako obren zerrenda aurkeztuko da, dagokion informazio bibliografikoa barne: egilea, izenburua, argitaletxea, argitalpen urtea, ISBN eta signatura.\nUrtarrila Otsaila Martxoa Apirila Maiatza\nErabiltzaileek beste liburutegi batzuetako dokumentuak eska ditzakete ARTIUMen Liburutegiaren bitartez. Galdetu informazio bibliografikoko puntuan zein diren zerbitzu hau erabiltzeko bete beharreko baldintzak.\nLiburutegien arteko maileguntzaren baldintzak\nMailegua 30 egun naturalekoa da dokumentua ateratzen den unetik aurrera.\nDokumentu bereziak kopien bidez eskuratuko dira, hori posible den guztietan. Dokumentu bereziak dira: erreferentziako lanak, aldizkako argitalpenak, dosierrak, liburuak ez diren materialak eta mailegutzak kontserbaziorako arriskua ekarriko lukeen beste edozein dokumentu.\nDokumentuak mailegua jaso duen zentroan bertan kontsultatu beharko dira. Mailegua jaso duen liburutegia izango da mailegatutako obren kontserbazio onaren erantzule bakarra.\nJatorrizkoak (bidalketa gastuak eta BEZ barne)\nPaperezko kopiak z.-b. (bidalketa gastuak eta BEZ barne)- 40 orrialde edo gutxiago\nPaperzko kopiak kolorez (bidalketa gastuak eta BEZ barne)- 40 orrialde edo gutxiago\nPdfko kopiak - 40 orrialde edo gutxiago (BEZ barne)\nKopiak. 40 orrialde baino gehiago- Paperezko nahiz pdfko orrialde bakoitzeko.\nZerbitzu honen bidez eskatutako dokumentuak erabilera pribaturako, irakasteko edo ikertzeko erabili ahal izango dira bakarrik, eta kopia eta kopien erabilera indarrean dagoen jabetza intelektualaren legearen arabera egingo da.\nIdentifikatu ahal izateko behar adinako datu bibliografikoekin eskatu beharko dira dokumentuak. Bidal ezezu zure mailegu-eskaria:\nPosta elektronikoz: biblioteca@artium.org\nLiburutegi eta Dokumentazio Saila\nLiburutegian arteko mailegutza\nFrantzia kalea, 24. zbk.\nErabiltzaileek liburuen, dokumentuen, aldizkako argitalpenen, foiletoen eta material grafikoen kopiak egin ditzakete fotokopien bidez (horretarako autozerbitzu bat dago erabiltzailearen eskura). Argazki makinak sartzeko baimena eskatu beharko da Liburutegiko Irakurgelan. Kopiak egiterakoan honako arau hauek izan beharko dira kontuan\nErabiltzaileak ezingo du lanaren heren bat baino gehiago fotokopiatu.


Emakume borrokalari, ausart, eraldatzaile eta langileen ahotsak bildu dituzte liburu batean – Kultur Sharea\nEmakume borrokalari, ausart, eraldatzaile eta langileen ahotsak bildu dituzte liburu batean\nBy KulturSharea / 2019-03-06\nMaria Orcasitas eta Andrea Perales irakasleek eta Angela Garcia marrazkilariak Errebelde 50 bider bilduma argitaratu dute.\nTxikitatik entzuten ditugu istorioak. Gazteluetan dauden printzesen istorioak, umeak jaten dituzten sorginenak… baina sarri askotan beren komunitatean eta komunitatearentzako lan egin duten emakumeen historiak falta zaizkigu, emakume errealak, eredugarriak, erreferenteak direnak. Maria Orcasitas eta Andrea Perales irakasleek eta Angela Garcia marrazkilariak Lehen Hezkuntzarako material didaktikoa prestatzen ari zirela, emakumeen ordezkarritasunean hutsune bat zegoela ikusi zuten eta hori izan zen, hain zuzen ere, Errebelde 50 bider (Erein) liburua idazteko abiapuntua.\nEgileak hainbat esparrutako emakumeen ahotsak eta lanak batzen saiatu dira bilduma honetan. Hasiera batean gazteentzako liburua osatzea zen euren asmoa, baina denborarekin, edonorentzat interesgarria izan daitekela konturatu dira.\nAzaldu dutenez, emakume erreferenteak topatzea ez omen da zaila izan, 50 bakarrik aukeratzea baizik. “liburua egiten genbiltzala emakume asko deskubritu ditugu eta agian beste liburu baterako ere eman dezake”, material asko bildu dute sorkuntza prozesuan.\nLiburuak, komunitatean bizi eta pentsatzen duten emakume borrokalari, ausart, eraldatzaile eta langileen historiak ezagutzera ematen dira. Emakume hauek historia aldatzera iritsi dira beren aurkikuntza, erronka eta pentsatzeko eta egiteko era iraultzailearekin. Emakume errebeldeen historiak dira denak.\nTags: Errebelde 50 bider, Euskal Literatura\nGasteizko ‘Berdearaba’ argazki-erakusketa zabalik da\nGipuzkoako bertso-eskoletako gazteen egonaldia Lasturren egingo da


kritiken hemeroteka » Mandioko itzalak\n« Aise irakurtzeko eleberri motza | Txoria kantuan kaiolari »\nMandioko itzalak Bixente Serrano Izko / Berria, 2011-04-10\nArkitektura landua, eleberri honena. Funtzionala, erran nezakeen, ongi hausnarturiko bi funtzio betetzeari begira eraikita dagoen aldetik, ene ustez. Batetik, zein den gaia kontuan harturik, oreka zail eta fin bat mantendu nahi du, historia familiar batek planteatzen duen hurbiltasun emozionalaren eta narrazioari eman gura izan dion distantzia diskretuaren artean. Bertzetik, orrialdeetan zehar tentsio narratiboa eta irakurlearen interesa pizturik gordetzeari begira.\nBi narrazio-ildok altxatzen dute eraikinaren zutabe funtsezko bana. Zorutik, gaurko lurrean oinak dituen protagonistak —lehen planokoak, zeren benetako protagonistak bertzeak baitira—, bi zutabe horietatik gora, gaurtik iragan aldera, sabai goibel halako batera igo ahala nagusitzen diren itzaletatik aterarazi nahiko ditu pilareen profilak; zehatz-mehatz ikertu nahiko ditu. Lehen planoko protagonista horrek ere hirugarren historia bat harilkatzen du. Guztira, bada, hiru historia hiru planotan, hiru dimentsioko eremu bakar bat sortuko dutenak.\nParalelo doaz gora, iragan goibel eta itzal artekora, bi pilareak, bi ildo narratibo funtsezkoak. Kostako zaio irakurleari, eleberriko ikerleari bezainbertze, ikustea nola lotuko diren elkarrekin bi historia horiek, zer zertxak deskargatuko duen bi pilareetan teilatuaren zama, hots, narrazio-eremu bakar bihurtuko duen estalkiaren zama. Baina, nola edo hala lotura hori itzaletatik aterako delakoan, aurrera jarraituko dute ikerketan interesaturik, bai eleberriko ikerleak, bai irakurleak. Narrazio bakoitzak berez pizten duen interesaz gain, zirraragarri ere izanen zaigu lotuneari buruzko jakin-min hori, suspense baten pizgarri erantsia.\nBi historia paraleloak, faxistek iraganeko Bilbo konkistatu berriaren giro goibelean galdurik daudela, horren itzaletatik erreskatatu nahian, eta erreskatean, dautza. Ildo batean, biktima garbiak, ikerlearen aitona-amonak; bertzean, irabazleak, biktima egileak. Kasualitate huts batek gurutzatuko ditu elkarrekin bi ildoak, zertxaren lana eginen du eleberriaren eraikinean. Ez, baina, inondik ere, deus ez machina artifizio trakets baten antza. Alderantziz, kasualitate historiko horrek sortuko du kontakizunaren zentzua.\nHiru historiak zatika egituratu dira, fragmentoka kontaturik, etengabe txertatuz zatiak elkarren artean eta, paradoxaz, batasun sentsazioa lortuz, itxuraz elkarri lotu gabe garatuz joaten diren bi historia nagusien arteko batasunarena. Bertzalde, nahiz eta hirugarren pertsonan mintzatu, hau da, narratzailea idazlea bera izan arren, lehen pertsonan idatzirik egonen balitz bezala bizi izan dut nik neuk nobela, narratzailea eleberriko ikerlea izanen bailitzan. Balio erantsia, ene ustez.\nBadakit, higuingarriak dira konparazioak, baina zintzotasun inozoa —inozokeria ere izan daitekeena— barkatuko didazuelakoan nago. Ausartuko naiz, bada, erraten: Kirmen Uriberen Bilbao-New York-Bilbao ekarri dit gogora Basterretxea Poloren honek, bai gaiaren aldetik, bai hurbiltasun familiarraren sentsazioaren aldetik, bai fragmentariotasunaren aldetik… Baina arkitektura, tentsio narratibo eta goian aipatu oreka zail eta finaren aldetik, sendoagoa, beteago deritzo irakurle honek Azken tranbiaren itzala-ri.\nSaiatua baina lortu gabea iruditu zitzaidan egile honen Marearen erraietan. Bete-betea, aldiz, eta freskoa eta bizia, Mandatariaren gerra. Bertze erregistro batekoa, esperantza galduetako tragedia bati dagokiona dugu gaurkoa, baina eleberrigile sendo bat gehiago dugula egiaztatu digu nik irakurri diodan hirugarren honek.


Euskal Herriko Zinekluben I. topaketa ospatuko du Kresala Zineklubak\nBy Erredakzioa|2019-08-09T10:27:41+02:00abuztua 9, 2019|\nElkarte zein eragile desberdinekin elkarlana jorratzearen garrantziaren onuraz jabetuta, harremanak sendotzea xedea izango duen Euskal Herri mailako zinekluben topaketa antolatu du Donostiako Kresala Zineklubak, irailaren 14an. Egun osoko egitaraua atondu dute.\n“Kresala Zineklubean hausnarketa prozesu batean murgildu gara 2019an. Prozesu horren ondorioetako bat izan da beste elkarte eta zineklubekin elkarlanean aritzearen garrantziaz jabetzea”. Hain zuzen, horiek sendotzeko, prestatu dute Euskal Herri mailako lehen zineklub topaketa.\nAurkeztu dute jada egun osorako atondu duten egitaraua, talde gonbidatuak goizeko lehen ordutik iluntzeraino elkarteen egoera, bilakaera eta aukeren inguruan hausnartzera eramango dituena. Hala, egun bizi duten egoeraz eta etorkizunerako dituzten erronken inguruko ideiak partekatzen hasiko dute eguna, Bilboko Fas, Azkoitiko Matadeixe Zinetogram, Iruñeako Lehen Saioa eta Donostiako Kresala taldeen parte hartzearekin.\nOndoren, Julio Lamanak, Nazioarteko Zinekluben Federazioko idazkari nagusiak, Zinema elkarteen arteko lankidetza eta berauren onurak aztertuko ditu. Bazkarirako tartea izango da, goizean bizitakoaren inguruko iritziak jasotzeko une aproposa. Bazkal ondore, halaber, Estatu mailako banatzaile desberdinen aurkezpen bat egingo dute, haien lanaren azalpena egiteaz harago, beren proiektu eta produktuak aurkezteko. Azken ondorio eta iritziak partekatu ostean, zineforum emanaldi batek itxiko du egitaraua.\nXede nagusia zineklub eta elkarte desberdinen arteko harreman sarea sustatzea bada ere, antolatzaileek jakinarazi dute ekitaldi irekia izango dela, eta interesa duen edonori luzatu diote bertaratzeko gonbitea. Zabaldu dute jada izen ematea, ondorengo formularioaren bitartez.


Txaramela: diciembre 2014\nARGAZKILARITZAKO AZKEN MOVIE MAKERRAK\nArgazkilaritzan 2DBHkoek egindako azken movie makerrak hemen utziko dizkizuegu, ea zer deritzezuen!\nDiego eta Mikelek egin dutena:\nNaiak eta Maiderrek egin dutena:\nOihana eta Nerearena:\nPublicado por Prentsa Tailerra en 11:34 No hay comentarios:\nSANTO TOMASETAKO EGITARAUA\nBadator, badator eguna; badator Santomas eguna. Hau poza!!!! Batez ere hortxe, asteburuaren bueltan, kirika egiten, Gabonetako oporrak dauzkagulako zain: opariak, janariak eta lasaitasunez hartzeko garaia.\nAspaldiko urteetan egiten dugun moduan, astelehenean, 22, ikastetxean jaia antolatuko dugu, denontzat; den-denek parte har dezaten: bertsolariak, txorizo eta turroi jana, dantza, kanta...e.a. Hobe ondoko irudietan begiratzen baduzue, zehatz-mehatz zer dagoen eta non izango den jakin dezazuen.\nANIMATU ETA PARTE HARTU!!!!\nPublicado por Prentsa Tailerra en 12:02 No hay comentarios:\nEtiquetas: Santo tomas\nORTUA, KANPOAN ETA BARRUAN\nAurten 1DBHn ematen den aukerakoetako bat ORTUA izenekoa da. Izen horren pean bi ekintza nagusi gauzatzen dituzte ikasleek: bata ikastetxe barruan dugun kaxoi moduko indoor deritzon ortua, eta bigarrena Arrigorriagako lurraldeetan ikasleek aurrera daramatena. Hemen ikusiko dituzue zeintzuk izan diren bata eta bestearen garapen eta aurrerapausuak.\nKanpoko ortuan irailaren bukaeran baratze-alorrak sokaz markatu zituzten, ondo neurtu ondoren, gero lurrez betetzeko. Urria aldera, lurralde zati bakoitzak behar zuen konpos-kantitatea gehitu eta landareak jartzen hasi ziren, haien arteko distantziak errespetatuz.\nHorrela geratu da kontua gaur egun, ia bi hilabete beranduago! Itxuroso, ezta? Bada, guk ez genuen gutxiago espero gure ikasle finengandik. Laster uzta-biltze lanetan ariko dira!!!\nIkastetxe barruan dugun ortutxoan ere badoaz landareak hasten. Ikus dezazuen nola zegoen kutxatzarra, landatu baino lehenago eta zelango itxura ederra duen gaurkoan, hemen utziko dizkizuegu Baratxuriak izeneko blogekoek ateratako argazkiak.\nLandareak landatu eta ureztatu ondoren, ezin apainago geratu da!!!\nPublicado por Prentsa Tailerra en 11:50 No hay comentarios:\nDANTZAN IKASI NAHI?\nBadator hainbeste espero dugun San Tomas eguna! egun bitxia gure ikastetxean, hirugarren saiotik aurrera ekintzaz beterik baitugu. Ekintza horien artekoa ikasle askori piloa gustatzen zaiona elkarrekin dantzatzearena izaten da. Horregatik, zazpi jauziak, mariñelarena edo biribilean dantzatzen direnen artekoak ez badakizuz, ANIMATU ETA ATSEDENALDIETAN JANTOKIRA HURBILDU. Hor ibiliko dira Tere Uribe-Etxebarria eta beste ikasle-irakasle dantza horiek ikasi nahi dituztenei irakasten.\nBegira, begira...argazkiak ere atera ditugu konbentzi zaitezten. Erraza baino errazago. Ikusiko duzue. KENDU LOTSAK ETA ETORRI!!!!!!!!\nPublicado por Prentsa Tailerra en 14:33 No hay comentarios:\nEgin dugun horma honetako postalen bitartez ikastetxeko ikasle, irakasle eta familia guztiak zoriondu nahi ditugu, Gabonak ondo-ondo pasa ditzazuen, gehiegikeriarik egin gabe, noski! Munduko oparirik onenak izan ditzazuen, eta horien artean ZORIONTSUAK izatea espero dugu.\nZuk ere zeure Gabonetako postala gehitu nahi baduzu, egin ezazu gustuko duzun irudia driven bitartez zein beste edozein formatotan; gero, gure prentsako helbidera bidali. Gogoratu prentsa@arrigorriagabhi.net. Ondorengo horman ager daitezke zuen Gabonetako desioak.\nPublicado por Prentsa Tailerra en 14:18 No hay comentarios:\nEL MIO CID KOMIKIETAN\n3. B eta D geletan ikasleek Cantar del Mío Cid poemaren zati batzuk irakurri eta gero, istorio bat aukeratu eta era ezberdinetan (komikia, antzerkia, filme laburra, txotxongiloak) islatu dute . Nahiz eta antzezpenak zuzenean ikustekoak izan, hemen daukazue komikiak irakurtzeko aukera.\nPublicado por Prentsa Tailerra en 5:01 No hay comentarios:\nEtiquetas: gaztelera, komikiak\nkasle guztiak 14:30 atera nahi dugu institututik egun guztietan. Berdin zaigu arratsaldeko atsedenaldia kentzen baduzue, gure eguneko saioak ondo betetzen baditugu.\nNire lagun onena:\nItoitz Serna, maite zaitudala esan nahi dizut.\nPublicado por Prentsa Tailerra en 1:18 No hay comentarios:\nZUMAIARAKO IRTEERA BATXILERGOKOEKIN\nIa hilabete joan zaigu azaroaren 11n batxilergo 1 mailako Biologia-Geologia ikasgaiko ikasleak eta irakasle bi Zumaiara joan ginenetik.\nHasteko Algorri interpretazio zentruan Euskal Herrian ageri diren garai ezberdinetako arrokak eta fosilak aztertu genituen eta ondoren mundu-mailan ezaguna den Flysch-a bisitatu genuen ordubete inguruko ibilaldian.\nEguraldi zoragarria egin zuenez, primeran pasatu genuen.\nMaider Etxebarria (Biologia-geologia irakaslea)\nPublicado por Prentsa Tailerra en 14:27 No hay comentarios:\nEtiquetas: bio-geo, Irteerak\nEUSKARAREN EGUNA GUREAN\nBadakigunez, joan den abenduaren 3an Euskal Herri osoan ospatu genuen Euskararen eguna, eta, nola ez, aspaldiko urteetan egiten dugunari jarraiki, gure ikastetxean ere ekintza bereziak gauzatu genituen Tere Uribe-Etxebarria eta Karmele Arrieta HNPko arduradunek ondotxo antolatu zituztenaren arabera.\nHorrela bada, euskarari egindako piropoen lehiaketako esaldirik esanguratsuenak eta xelebreenak jaso eta ikastetxe osoan zehar jarri zituzten. Piropo irabazleak kartel handietan patio eta sarreran itsatsi ziren, denontzat luzaroan gogoangarriak izan daitezen, ez dezagun ahaztu hizkuntza geure altxorra dela, bakar eta bakan egiten gaituena, munduari begiratzeko beste ikuspegia ematen digun zer hori berezia.\nBestetik, bitxia izan zen lematzat hartu dugunarekin ( "euskarak 365 egun") atsedenaldian egin zuten pertsonen bidezko irudia. Hori bai ederra!!! Hala bedi betiko, baita datorren urteko 365 egunetan ere!!!!\nAzkenik, 3DBHko ikasle batek egindako irudia zuten pegatinak ikasle guztien artean zabaldu ziren. Errealitate bihurtzeko ahalegin txikia nahikoa litzateke!!\nPublicado por Prentsa Tailerra en 14:05 No hay comentarios:\nEtiquetas: euskaren eguna\n2DBHkoak ENKARTERRIETAKO MUSEOAN ETA POBAL BURDINOLAN\nJoan den azaroaren 27an 2DBHko ikasleak Enkarterrietako museora eta Pobal burdinola ikustera joan ziren.\nPobaleko burdinolan burdinaren aldaketa prozesu osoa ikusi zuten; errota batean gariarena ere ikusteko aukera izan zuten.\nEnkarterrietako museoan, ordea, ertaroko tailer bat egiteko aukera eman zitzaien: garai hartako fraideek idazten zuten modu berean idatzi baitzuten eta eliza erromanikoa ere eraikitzeko parada izan zuten.\nPublicado por Prentsa Tailerra en 1:21 No hay comentarios:\nJOSEBA UGALDE, AKTORE LANETAN\n"EL BUSCON" ANTZEZLANA IKUSTERA\n4DBHkoek Barrikara egindako irteera


Saint-Gor - Wikipedia, entziklopedia askea.\n44°03′15″N 0°14′27″W / 44.0542°N 0.2408°W / 44.0542; -0.2408Koordenatuak: 44°03′15″N 0°14′27″W / 44.0542°N 0.2408°W / 44.0542; -0.2408\nArue, Bourriot-Bergonce, Losse, Retjons, Roquefort, Saint-Justin, Sarbazan eta Vielle-Soubiran\n148 (%48.2) 154 (%50.2)\nSaint-Gor (frantsesez eta ofizialki: Saint-Gor) Okzitaniako udalerri bat da. Administratiboki Frantziako Landak departamenduan dago, Akitania Berria eskualdean. 2013an 328 biztanle zituen.\n2007an Saint-Gor udalerrian erroldatutako biztanleak 270 ziren. Familiak 104 ziren, horien artean 22 pertsona bakarrekoak ziren (13 bakarrik bizi ziren gizonak eta 9 bakarrik bizi ziren emakumeak), 39 seme-alabarik gabeko familiak ziren, 39 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 146 etxebizitza zeuden, 111 familiaren etxebizitza nagusia ziren, 23 bigarren erresidentzia ziren eta 13 hutsik zeuden. 143 etxeak ziren eta 3 apartamentuak ziren. 111 etxebizitza nagusietatik 71 bere jabearen bizilekua ziren, 33 alokairuan okupaturik zeuden eta 6 doan lagata zeuden; 1ek bi gela zituen, 9 etxek hiru zituzten, 19 etxek lau zituzten eta 82 etxek bost zituzten. 82 etxek euren parking plaza propioa zuten azpian. 30 etxetan ibilgailu bat zegoen eta 70 etxetan bat baino gehiago zituzten.\nSaint-Gor udalerriko biztanleria-piramidea 2009an .\n2007an lan egiteko adina zuten pertsonak 165 ziren, horien artean 120 aktiboak ziren eta 45 inaktiboak ziren. 120 pertsona aktiboetatik 106 lanean zeuden (57 gizon eta 49 emakume) eta 14 langabezian zeuden (6 gizon eta 8 emakume). 45 pertsona inaktiboetatik 18 erretiraturik zeuden, 9 ikasten zeuden eta 18 "bestelako inaktibo" gisa sailkaturik zeuden.\n2009an Saint-Gor udalerrian 117 unitate fiskal zeuden, 304 pertsonek osaturik. Pertsona bakoitzeko diru-sarrera fiskalaren mediana urteko 17.016 euro zen.\n2007an zeuden 10 komertzioetatik, 2 bestelako produktu industrialen fabrikazioko enpresak ziren, 2 eraikuntza enpresak ziren, 1 ibilgailuen saltze eta konpontze enpresa zen, 1 ostalaritza eta jatetxe enpresa zen, 1 higiezinen enpresa zen, 2 zerbitzu enpresak ziren eta 1 administrazio publikoko enpresa zen.\n2000. urtean Saint-Gor udalerrian 14 nekazaritza-ustiategi zeuden, 330 hektarea erabiltzen.\nVielle-Soubiran (4,7 km)\nRetjons (6,8 km)\nRoquefort (6,8 km)\nSarbazan (7,6 km)\nSaint-Justin (8,0 km)\nBourriot-Bergonce (8,2 km)\nArue (9,0 km)\nBNF: 15259204b (data)\nOrriaren azken aldaketa: 16 martxoa 2021, 08:12.


Kutarroko bateriara iristeko, jaitsiera hasi eta, Los Barracones bateria alde batera utzita, eskuinaldera bide bat hartu behar duzu. Bidea gotorlekuaren bide militarraren zati bat da; bidea, ordea, ez da erabiltzen dagoeneko gotorlekura iristeko errepide nagusi bezala. (ikus planoa)\nKutarroko bateria. (Argazkia: Gipuzkoako Foru Aldundia)\nKutarro bateriako kuartela (6). Barrakoi hori San Markos gotorlekuaren lanak iraun zuten bitartean Los Barracones baterian egon zirenetako bat da. Kutarrora eraman zen guardia gorputza bezala erabiltzeko.\nBateria barruan pik-nikerako mahai batzuk jarri dira eta hainbat zuhaitz landatu. Lan horiek, ordea, ez direla egokiak esan daiteke.\nBateria ikusi ondoren, buelta zaitez errepidera. Iritsi Txoritokietara igotzen den errepidearekin bat egiten duen gunera eta hortik bidea alderantziko norabidean egin ezazu, Lau-Haizetara iritsi arte. Bidegurutzean, hartu eskuinaldera eta Altza auzora iritsiko zara. Altzan hiriko autobus bat har dezakezu, Donostiako erdigunera heltzeko.\n12- Tarteko plataforma (208,5 m-ko kota).\nKutarroko Bateria, gotorlekutik gertu dagoen muino batean dago (210 m-ko altueran).\nSarbidea San Markos-eko bide militarraren adar motz bat da, eta ondorengo elementu hauek dauden eremu batera iristen da:\nGuardia gorputza edo kuartela. Lurzoru naturalaren erauzketa batek babesturiko harlangaitzezko barrakoi batek osatzen du eta bien artean isolamendurako korridore bat (7) dago.\nMunizio ordezko bat. 4 m2-ko azalera du (5) eta lurzoru naturalak babesten du.\nHiru plataforma, 207; 208,5 eta 210 m-ko kotetan kokatuta hurrenez urren. Goiko plataformak (8) (forma erdi-obalarekin) eta behekoak (3), bakoitzak bi babes-trintxera ditu. Trintxeretara sartu eskailera baten bidez sartzen da eta parapetoan esku ordezko bat dago.\nMunizioen biltegirako (5) sarrera.\nBabes-trintxera bat (2). Parapetoa hain baxua denez, ez ditu babesten artilleria piezen zerbitzariak etsaiaren erasotik. Hori ikusita, trintxera horiek eraiki ziren. Trintxeretara eskailera batzuen bidez sartzen zen. Hala, trintxerek kanoien zerbitzariak babesten zituzten; zutik egon arren, ez zitzaien burua ikusten. Parapetoaren barruan esku ordezko bat dute.\n← Kutarroko bateria. Goiko plataforma (8). Parapetoa eta bi babes-trintxera ikus daitezke.


Pasai Donibaneko UBERA liburutegiaren inaugurazioa - Berria - Pasaia\nPasai Donibaneko UBERA liburutegiaren inaugurazioa\nMaiatzaren 25an (jarduerak eta ekintzak ekainaren 1a arte)\n18:00: Inaugurazio ekitaldia liburutegian.\n18:30: Lintxua Dantza Taldearen emanaldia l\n19:00: “Hamaika bueltan” antzerkiaren lagunen emanaldia.\n20:30: Jabier Muguruzaren “Leiho bat zabalik” disko berriaren kontzertua, Juanba Berasategi Aretoan. Doakoa.\n11:30: Aterpe Elkarteko aiton-amonekin poltsak josteko tailerra.\n11:30: Irakurketa kolektiboa.\n12:30: “Xuxurlariak” taldearen emanaldia, Kulturgunetik hasita, Santiago plazaraino.\n17:30: Maite Frankok eta Omaymak “Esku bete ipuin” kontaketa eskainiko digute euskaraz eta zeinuen hizkuntzan.\n17:30: Bells instrumentuaren tailerra Felipe Ugarterekin.\n19:00: Ramón Aizpurua eta David Zapiainen eskutik,\n“Kakaoaren ibilbidea: Caracaseko Errege Konpainia” liburuaren aurkezpena.\n18:00: “Liburutegiak eta komunitatea”, profesionalen eta herritarren arteko mahai-ingurua.\nEkitaldi guztiak liburutegian izango dira.\nEkitaldiak, mahai-ingurua kenduta, adin guztietako herritarrentzat izango dira.\nEraikin osoan Donibaneko sortzaileen lanak egongo dira erakusgai.\nMaiatzaren 25ean Pasai Donibaneko UBERA liburutegi berria inauguratuko dugu, Kulturguneko eraikinean.\nIlusioz eta gogoz hasiko dugun etapa berri honen hasiera zuekin konpartitu nahi dugu eta horregatik, herritar guztiei gonbidapena bidaltzen dizuegu, bertako ekimenetan parte har dezazuen.\nLiburutegiaren historian ezin da aipatu gabe utzi Itsas Mendi elkarteak urteetan egindako lana.\n2014an Donibanen liburutegi berri bat egiteko ideia sortu zenean, ohiko formuletatik harago, herritarren beharretara egokitzen zen espazio bat sortu nahi izan genuen. Pasaiako liburuzain eta udal ordezkariek ordura arteko ereduaren aldaketak zer ekar zezakeen hausnartu ondoren, lan bat egin behar izan genuen, beste hainbat proiektu eta egitasmoren berri izateko, eta horrekin batera, egitasmo berria udal baliabideetan txertatzeko eta egokitzeko.\nLiburutegiaren inguruan lehendik lanean aritutako herritarrekin harremanetan jarri ondoren, elkarlanean aritzearren, oso aberasgarria izan den prozesu bati ekin genion. Denon artean egindako ahaleginari esker iritsi gara honaino. Orain artean gurekin batera izan diren herritarrei eskerrak eman nahi dizkiegu lerro hauen bidez, batez ere “Bibliotekako Lagunak” taldea osatzen duten kideei. Halaber, herritar eta eragile guzti guztiak gonbidatu nahi ditugu egiteko geratzen den bidean ere parte har dezaten.\nEredu berri honetan gizartearen aldaketa eta teknologiaren garapenaren ondorioz, beste urrats bat egin dugu aurrera. Ezinbestean txertatu behar izan dugu liburutegia tokiko komunitatean.\nEta oztopoak oztopo egun gutxiren buruan Ubera liburutegia irekiko da. Izena herritarrek hautatua izan da, hainbat parte-hartze saioren ostean. Ubera hitza ezaguna da Donibanen, eta esanahiak _“Itsasontzi batek edo mugimenduan doan gorputz batek uretan uzten duen arrastoa”_ proiektu honekin lotura zuzena duelakoan gaude.\nHona hemen Uberaren lan-ardatz eta helburuak:\n-Komunitatearen identitatea indartu.\n-Tokiko kultura eta Pasaiako kulturartekotasuna sustatu.\n-Teknologia berriak ezagutu eta erabili.\n-Zentzu zabalean irakurketara bultzatu (liburuak, zinema, irudia, musika...)\n-Jakin-mina eta sormena piztu.\n-Pentsamendu kritikoa lantzeko espazio publikoa eskaini.


Parekidetasuna oinarri Martxoaren 8an - Ekintza Ikastola\nModu berezian ospatu dugu aurten ere EKINTZA ikastolan Emakumearen Nazioarteko Eguna. Egoerak eskatutako baldintzetara egokituta hainbat ekintza egin genituen martxoaren 8aren bueltan, parekidetasuna, hezkidetza eta berdintasuna oinarri hartuta.\nZeruak eta naturak ere bat egin zuten gurekin, eta more kolorez tidatu ziren haiek ere. Mailaz maila eta zikloz ziklo lanketa bereziak egin genituen, beti ere, emakumea erdigunean jarriz. Jarrian ikusi dezakezuen bideoan jaso eta laburbildu ditugu ekintza horiek. Ea gustatzen zaizuen!


2021eko apirilaren 22a\nKultura > Zinema\nAzaroaren hasieran estreinatu zuen Lur Olaizolak bere lehen laburra Zinebin. Desintoxikazio zentro batean egondako emakume baten erretratua egiten du zuzendariak, iraganeko aztarnak oinarri. Hiru Damatxok ekoitzitako lanak bere ibilbidea egin du Xixongo Zine Festibalean eta azkenengoz, Donostiako Kresala zineklubean. Martxoaren 3an ikusteko aukera izango dugu Iruñeko Punto de Vista jaialdian ere, beste euskal lan batzuekin batera.\nAinhoa Gutiérrez del Pozo\n2020ko otsailaren 18a\nHitz errepikakorren bukleak irekitzen du filma. Ahoskera perfektua da, guk geuk egin genezakeena baino hobea. Jarraian hainbat elementu tartekatzen da narrazioaren bidera eramanez: Lois Pereiro poeta galiziarraren hitzak, oroitzapen epistolarrak, artxiboetako irudiak, memoriaren paisaiak. Eta iragana kontatzen duten irudi horiek hemendik eta orainetik begiratuta daude, egungo Biurgun herriko beste kanpo paisaietan.\nLur Olaizola Lizarralde\nIraupena: 16 min\nPaisaietan gertatzen da, batez ere, filma. 40 urte atzera desintoxikazio-zentroa egon zitekeen tokian eta orduan bezala, aurrera egiteko modua bilatzen du orain Xuliak. Badago zerbait, paisaiaz hitz egiten denean, barne-paisaietara eramaten gaituena. Era berean, iraganaren irudikapen bat dira orainaren deskribapenak; honek, behar dituen sakontasuna eta konplexutasuna ematen dizkio istorioari. Muntaketa lan fina dago mapa emozional horietan, non bide posible batek beste batera eramaten duen, eta aukerak zabaltzen dituen. Etorkizuna ez da inoiz ziurra izan. Kaos horretan, azken eszenak bereganatzen du indar handien: Xulia erretzen ari da, behera begira. Etenaldi bat da. Behar genuen informazio dena emana izan zaigu, eta parez pare daukagu protagonista, “orain, kudea ezazue kontatu dizuedana” esanaz bezala. Azkenean beraren begirada heltzen da, zuzena, zalantzarik gabea. Ziurtasun gabezia hori ez da argituko, baina prest gaude bizitzari eusteko.\nIraganaren eta orainaren arteko mugak eman dit atentzio handiena lan honetan. Edo muga ezak. Nola itzuli berriro gertatu zitzaigunera? Joera lanzmanniar batek eraman zituen kontzentrazio esparruetatik biziraun zuten horiek berriro erailketa puntu horietara, urteetara. Gertatutakoen memoria biltzen du bederatzi orduko Shoah lanak, eta bertan katarsia probokatzea zen Lanzmannen helburua. Ez nago ziur katarsi hori bilatu behar dugun filmaren barnean edo kanpoan; baina nago, orainak iraganari beste esanahi bat ematen diola, eta alderantziz. Finean, Heraklitoren erreka gurutzatze hura bezala. Biurguneko basoak abagune bihurtzen dira, nor bere erritualak egiteko era. Dela liburu bat, paseo bat, eskutitz bat, edo film bat.\nKanal honetan artxibatua: Zinema\nZinema kanaletik interesatuko zaizu...\nZerbitzu publikoen alde EAEn deituriko grebak "erantzun zabala" izan du sindikatuen esanetan\nEuskararen erabilerak atzera pausua eman du eskola eremuetan\nIdriss Deby Txadeko presidentea hil da, errebeldeen kontrako liskarretan zauriturik\nBolivia, liskar-agertokia: hauteskunde azpinazionalen emaitzen irakurketa bat\nEurokopa ez da Bilbon jokatuko


33 irratsaioa - 97.0 Irrati Librea\nLarunbata ekaina 17, 2017 Tesla ordua Irratsaioak 0\nKaixo rakija edaleok!!\nGaurkoan, batez ere Kosovoko hauteskundeak izan ditugu mintzagai. Vetëvendosje alderdi erradikalak “anti-kasta” diskurtsu batekin bigarren postua lortu du bozen %26 lortuta; eta alderdi honen programa eta proposamenak aztertu nahi izan ditugu. Alderdi honek alde batetik Kosovo independente denetik gobernatu dituen “eliteen” kontrako samina, eta beste batetik Albania Handiaren nahia uztartu nahi izan ditu. Inkesta batzuek irabazteko aukerak eman dizkie, baina azkenean indarrean dagoen PDKk (Kosovoko Alderdi demokratikoak) eta AAKk (Kosovoren Etorkizunerako Aliantzak)o satutako koalizioak irabazi ditu hauteskundeak, bozen %33rekin. Koalizio horretako buruak UÇKrekin guda egin zuten pertsonak dira, adibidez, euren lehen ministrogai Ramush Haradinaj (zeina estraditatzeko estkaera Serbiak aurkeztu duen).\nJarraitzeko Mazedoniako eta Albaniako berri politiko batzuk eman ditugu. Hala ere, segituan hizkuntzalaritzara jo dugu, eta “Hizkuntza Amankomunaren aldeko Amnigfestuari” buruz aritu izan gara. Serbokroazierarekin, historikoki bi izen izan dituenarekin, “serbiera” eta “kroaziera” (orain “bosniera” eta “montenegroera” gehitu badira ere), historikoki “katalanarekin” eta “valentzierarekin” gertatu izan den fenomenoa gertatu dela diogu, hau da hizkuntza polinomikoak izan direla. Fenomeno hori azaldu dugu.\nAzkenik, abuzturo Belgraden egiten den Belgrade Beer Festival delakoaren gainean hitz egin dugu, programakideok bertaratu egingo gara, eta beraz, jai honen nondik norakoak kontatuko dizkizuegu.\nPrograma entzuteko, hemen: https://archive.org/details/TeslaOrdua2017VI13\nLas Feútxas: Amuge, asociación gitana de mujeres con nosotras La mirada negra: "Momentos" de The Name


XORA filmaren lehen oharrak Xiberoko Botza HatsarreaHerrietako berriak (entzün)ProgramazioaEmankizünak (entzün)Artikulü güziakXiberoko BotzaHarremanakTaldeaLotürak\tFacebook\nXORA filmaren lehen oharrak XORA filmaren lehen oharrak Lundi, 12 Mars 2012 09:38\nFilma berezia, bortitz, ausarta, historia opilotsü, aktür jokü hona, irudi eijerrak, soinü apaintze honak, holako oharrak entzün dira, martxoaren 10an XORA, Peio Cachenaut-en filmaren lehen hedapenaren elkitzean. Maule-Baitha zine gela bere 250 leküekin ttipiegi baratü da. 50 jente lekürik gabe egon dira eta so egileek apirila ondar artino egürüki beharko düe orai, filmaren ikusteko parada ükeiteko. Zine gela güzietan izateko banatzaile ofizial baten ükeitea beharrezkoa da. XORA filmaren egileek eta builtazaleek esperantxa düe maiatza gabe banatzailea edirenen düela.\nEntzün lekükotarzün zonbait filmatik landa : Entzün Edu Barriñaga XORA filmaren ekoizlea : Entzün Mixel Etxekopar ohar zonbait : Entzün Peio Cachenaut filmaren asmazalea : Commentaires #1\nGora Peio eta Peiotarrak ! Filma komertziala ez dela, hain hobe…nahiz eta zorigaitzez sos ekarleak pelikula komertzialak(beurk!) izan. Bena zorionez peiok ez deigü holako ezdeüskeriarik eskentü. Peliküla hau da eta luzarako date Zuberotar eta düdarik gabe euskaldün güzien altXORA.Eskerrik hanitx eta jo aitzina!\nEgia erran, filma ürrentzean biziki gaizki elki niz.(Filma horren pezütarzünaren gatik). Bena beste ikusle zonbaitekin mintzatzeak izigarri hon egin deit ene galto zonbaiter arrapostüak üken beitütüt.Historia ez da hain aisa entelegatzeko . 2 kritika nütüzke: Eztabaidarik ez dela izan, filma ondotik (bata) eta XORA sarien banaketa ez dela ürrentzean egin (bigerrena). Hortaz aparte, biba Peio , TTK, Jef, Xantiana, Michel, Pako eta parte hartzale güzier, la izigarria egin beitüzüe !!!! GORA XORA!!!! GORA XIBEROA\nEgia erran, elki niz zinematik zinez gaizki. Filma oso pezü atzaman dit ( hori zelarik helbürua ene ustez).Eztabada baten eskasa senditü düt filmaren ürrentzean… eta penagarri atzaman düt XORA sarien banaketa hatsarrian eginik izan dela. Bena hortaz aparte, izigarriko lan ederra egin düzüe, biba Peio, Ttittika, Jef eta parte hartzale güziak !!!! Ber bidetik jarraiki !!!!


Parque Avellaneda (Buenos Aires) - Wikipedia, entziklopedia askea.\nCommune of Buenos Aires Comuna 9\nParque Avellaneda Argentinako Buenos Aires hiriburuko hego-mendebaldean dagoen auzoa da. 53.229 biztanle ditu (2010etik aurrera), eta 5,2 km²-ko azalera du, hau da, 10.236,35 bizt/km²-ko biztanle-dentsitatea. Auzoa 9. Komunean dago. Auzo eguna urtero ospatzen da martxoaren 3an.\nParque Avellaneda Nicolás Avellaneda Argentinako lehendakari ohiagatik izendatu zuten.\nAuzoaren historia 1755ean hasi zen, gaur egungo Avellaneda Parkearen eremua Jesukristo Gure Jaunaren Karitate Santuaren Ermandadera transferitu zenean, bertan kapera bat eraiki baitzuen. 1822an, ermandadeak bere jabetza Ongintza Elkarteari eskualdatu zion, eta hark 1828an Domingo Olivera jaunari saldu zion. Don Oliverak, inguruko lur-jabe handienetako batek, nekazal ikerketarako institutu bat jarri zuen han. 1912ko martxoaren 7an, hiriak jabetza erosi zion Olivera familiari, eta 1914ko martxoaren 28an 30 hektareako parke publikoa ireki zuen, artean "Olivera" izenarekin. Urte bereko azaroaren 14an parkeari "Parque Avellaneda" izena eman zitzaion eta inguruko auzoari parkearen izena eman zitzaion.


EHBilduko Beterri-Buruntza eskualdeko alkategaiek herritarren bizi-kalitatea elkarrekin hobetu nahi dugu, garapen agentziaren bidez – EH Bildu Usurbil\nEHBilduko Beterri-Buruntza eskualdeko alkategaiek herritarren bizi-kalitatea elkarrekin hobetu nahi dugu, garapen agentziaren bidez\nGaur EHBilduko Beterri-Buruntza eskualdeko alkategaiak gure eskualdeko herritarren bizi-kalitatea elkarrekin hobetzeko konpromisoa hartu dugu, eta norabide horretan ezinbestekotzat dugu garapen agentzia eratzea.\nAraba, Bizkaia eta Gipuzkoako eskualde bakarra gara batzen gaituen egitura juridiko-administratiborik ez duguna. Legealdi honetan, behingoz lehenengo pausuak eman ditugu mankomunitatea osatzeko, pleno guztien onarpenarekin. Datorren legealdian gure mankomunitatea errealitate bat izango da.\nGipuzkoa orekatu baten alde egiten dugu. Zentzu honetan eskualdeko herrien artean elkarlana eta berezko egitura administratiboa izateak aukera ezinhobea emango digu zerbitzu berdintasuna bultzatzeko, ez baitugu sinisten hiriburuan soilik pibotatzen duen Gipuzkoa batean. Gipuzkoar guztiak 1. mailako herritar izango diren Gipuzkoa borrokatuko dugu.\nMankomunitateak gure eskualdeko herritar guztien beharrei berdin erantzungo dien baliabideak eskainiko dizkigu. Gure sei herrietako biztanleak maila bereko herritarrak izatea dugu helburu, beraien beharrei modu berean erantzuteko; herritarrak dira gure politiken erdigune.\nPertsonak gure politiken ardatz; herritarren beharrei erantzungo dieten politikak bitarteko, gure helburua gure herritarren bizi-kalitatea hobetzea da. Hori da gure garapen eredua; garapen ekonomikoa, soziala, komunitarioa eta pertsonala batuko dituen eredua. Andoain, Astigarraga, Hernani, Lasarte-Oria, Urnieta eta Usurbilgo herritarrok hobeto bizi gaitezen.\nPosted on 2019-05-08 by usurbileginez\nAurrekoa Previous post: Euskararen eta kulturaren alorretako gure asmoak azaldu dizkiegu herritarrei\nHurrengoa Next post: Usurbil herri jasangarrian sakontzeko hainbat neurri proposatu ditugu


Arrasatetik Oñatira ihesi - Ahotsak.eus\nArrasatetik Oñatira ihesi\nArrasatetik Oñatira ihesi Zeleta baserritik Oñatiko Zañartu auzoko Ipentza baserrira joan ziren. Bost hilabete pasatu zituzten bertan. Ganaduekin eta gurdi batean garraiatu zitezkeen gauzekin joan ziren Oñatira. Zaldia eta orga ere eraman zituzten. Gerrako lehenengo tiroketak azaltzen ditu.\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ARR-167-006 kodeko bideoa nahi duzula aipatzea: ahotsak@ahotsak.eus\nZeleta baserritik Oñatiko Zañartu auzoko Ipentza baserrira joan ziren. Bost hilabete pasatu zituzten bertan. Ganaduekin eta gurdi batean garraiatu zitezkeen gauzekin joan ziren Oñatira. Zaldia eta orga ere eraman zituzten. Gerrako lehenengo tiroketak azaltzen ditu.\n-Oñatin auken e, gure aittak eta amak aukien koñetia. Koñetuek han, bai. Tio Santi Upain. Ez dakit ezautuko zauen.\n-Santi Upain ez, Santi… zelan zan? Etxia aber… Zaiñartun…\n-Ipentza esan ostazun ezta?\n-Bai, ezauketan zauen Santi zuk…\n-Ez, Santi ez dot uste.\n-Ipentza nun dauen bai.\n-Bai, baiña oin ez dau e, oin kenduta dau Ipintza handik.\n-Ez dot uste…\n-Bai, nik bai, pentsetan dot baietz. Ta gero bestaldien Jardinguek azen. Horreik bi bizitza.\n-Ta zueik han egon ziñain gerran?\n-Eta gu egon gitzen Ipintzan. Gerra denporan.\n-Zenbat denpora egon ziñain han?\n-Egon gitzen ba erregen bezperan bieldu, eta maietzara arte edo.\n-Eta ganauek-eta hara erun zittuein?\n-Bai, haraxe erun gittuen. Eta oge bat be erun gauen. Karo, burdi baten zer kabiruten zan ba! Eta kamarie, gurien aittek esaten auen sekule holako kamararik, arto kamarie… ta dana hantxe itxi biher. Eta gero, ba, zaldixe ta karrue gauken. Ama plazara juaten zan Bergarara ta Mondrauera astien birritten behintzat bai. Eta esnie ekarteko, egunero, ama karruen etorten zan Mondrauera.\n-Kalera. Bai. Eta baiña gerra denporan salbokonduktue-edo atarata e.\n-Esnie ekarteko be?\n-Bai, bai, bai. Zegatik edozein denporatan azen zerak, guardixak itten. Eta akordetan naz gu eskolan ta ama etorri zala, jarri zutik kaball… zerien, eta kaballueri emonaz… porke hasi zien zera, frentie. Tiroka. Eta gurien aitta, eta Joxe Mari, zerien, goldan ta garixe eraitteko preparetan. Eta jausten zien balak. Eta balak ikusi zittuenien, sustau ta aitte-ta erretirau zien etxera. Eta ama…\nApatara, Bilbora eta barriro Durangora\nEzer barik, soinekoagaz bakarrik\nFamilia sakabanatuta; milizianoak baserrian\nHondarribitik Hendaiara ihesi\nFrantziako arropak onak ziren\nGerra garaian, Bilbon harrera paregabea


Uztailak 7, San Fermin - Flashback • ZUZEU\nUztailak 7, San Fermin – Flashback –\n…Uztailak 7 San Fermin! Heldu da festa eguna, zahar eta gazteek desiratua…! Horrelako zerbait izan zitekeen aurtengo Sanferminen kantuaren leloa, berts(i)o librean. Aldiz, jai izango dugu aurten. Zezenak gabe Zomorroaren legea nagusi (C19), dena baldintzatu, eta bertan behera geratu entzierroa, festak. Ez da lehendabiziko aldia izango. Hala gertatu zen autoritatearen interbentzioz 1978an, German Rodriguezi heriotza emanez eta egurra banatuz. Aukera bat ote da aurtengo Sanferminak urriaren 10era atzeratzea, 1591 arte izan ziren bezala? Segur aski ez du aukera horrek aldeko asko izango, eguraldia eta lan kontuak ez ditugu lagun, baina beharbada abuztuaren 15era?\nCOVID-19az bestela, Sanferminek zomorro mikroskopikoak eta izurriak ezagutu dituzte lehenago; 1565-66an horregatik itxita/konfinatuta egon zen Iruñea izurri beltzaren agerraldian, baita 1597ko izurriaren agerraldiaz ere (Monteanok azken aldian Nafarroarako ikertutako gaia). Zezenak ez zituzten karriketan barrena askatuko urte horietako Sanferminetan, halaxe pentsa daiteke, baina nafarren zaletasuna ikusita, auskalo. Luze baino lehen, libratu egin ziren zomorro beltz horren ausikiaz, baina beste zomorro klase bat ere heldu zitzaien garaitsu horretan, Sanferminak betiko aldatu zituena.\n1588an, Bernardo Sandoval gaztelar beneditarra hautatu zuten espainiar agintariek Iruñeko apezpiku; ibilbide luze eta oparoa izan zuen hurrengo urteetan. 1608an, 1609-1613ko sorgin ehizaren bezperan, Filipe III.aren erresumetako Inkisidore Nagusi bihurtu zen. Bernardoren agintaldi inkisitorialaz, Espainiako Historiaren Errege Akademiak lasaitu egiten gaitu: “Ejerció el oficio con rectitud y prudencia” (ez nahastu Sandoval Bernardo hau urte hauetako beste Iruñeko apezpiku espainiar batekin, Prudencio, “historialaria”!).\n1591n, Bernardo Sandovalek Trentoko arau arrotzak Iruñeko elizbarrutian ezartzeko sinodoa antolatu zuen euskaldunen hiri buruzagian, nafar erakundeak, bereziki Erresumako Gorteak, subiranotasuna eta foruen indar osoa berreskuratzeko lehia eta tentsio bizian sartuta zeuden une batean. Filipe II.a espainiar erregeak Aragoiri eraso militarra egin zion urte horretan Antonio Perezen afera zela tarteko (Perezek Nafarroa-Biarnon, Pauen, hartu zuen aterpe), euskal kostaldean haserrea eta matxinada giroa zebilen, eta monasterioetatik monje nafarren kontrako diskriminazioaren albisteak heltzen ziren, “beren nazioa dela kausa”.\nBada, sinodo horren arauak idazten ari zirela, albistea heldu omen zitzaion Sandovali Iruñeko Errejimenduak (Udalak) hiriko zaindariaren urriko festen data aldatu nahi zuela, “eguraldi txarra dela eta”, hori dio haren idazkiak. Gaztelar agintari horri, orduan, iruditu zitzaion ongi zegokeela San Fermin zaindariaren festa uztailera pasatzea.\nApezpiku espainiarrak adierazi zuen azoka egiten zela uztail hasieran eta horregatik erabaki zuela data horretara aldatzea. Espainiar kazetak irakurtzera, uztailaren 7a hautatzeko arrazoia horixe da, edo zeharka aditzera ematen dute bat zetorrela “uno de enero, dos de febrero, tres de marzo…” zenbaketarekin, edo besterik gabe, eguraldi oneko egunak direla, eta horregatik. Efemerideak, hala ere, ez dira ahaztekoak, eta Asisko Urmenetak jarri du hizpidea, Sugarren mende (2020). Bada, uztailaren 7a zen, 1515ekoa, eta Fernando Iruzurtiak edo Katolikoak, nork esaten duen, erabaki zuen Nafarroako Erresuma (1512ko inbasioaren ondoren) Gaztelako Koroari lotzeko Gaztelako Gorteek hilabete lehenago hartutako akordioa berrestea eta hari lege-indarra ematea. Ospakizun izan bedi, ongi iltzatua gera dadin oroimen kolektiboan.\nHurrengoa zigorra. 1591ko sinodoan agindu zen zezenen aurrean lasterka egitea debekatzea, euskaldunek, oro har, eta nafarrek, bereziki, bere-berea zuten ohitura. Sumina gehiago bizitu zen elizbarrutian. Sorgin ehizetako iruditerian akerrak zebiltzan jada, baina zezenetan herritarrak ezin ziren lasterkatu. Sorgin gehiegi ez ote ziren ordurako eta, giroa ikusita, apezpiku gaztelarrak hauxe erabaki zuen: onar bekizkie, bada, zezen lasterketak laikoei, baina inola ere ez apaizei eta elizjendeari, aurrerantzean. Badakigu ere, Floristan Imizkozek dixit (2000), Filipe II.a espainiar erregearen Nafarroa Garaiko bisorraiak 1592an agindu zuela Iruñeko Errejimendu osoa atxilotzeko, urtebete lehenago Sanferminen data aldatzea eskatu zuen berbera; atxiloketa hori uztailaren 13an gertatu zen (“Gaixoa ni…”). Espainiako erregeak hautatu Iruñeko apezpikua geratzeko etorri zen, baina zezen lasterketek jarraitzen dute artean ere, eta uztailaren 7ko ospakizunek ere bai. “… uztailak 7, San Fermin! Ta-tara-tara-tara taratatata-taratatata!”.\nNafarroako Erresuma, San Ferminak\nPotintxo hutsal eta ilaunak, itsaso zabalean\n3 pentsamendu “Uztailak 7, San Fermin – Flashback”-ri buruz\nJosu naberan 2021-07-10 16:36\nGauza bitxi bar SAN FERMIN izenari buruz,\nElizak SANNTUTU aurretik zeta esan nahi zuen,\npradera (SARA) de RIVERA SUREÑA\nPeru_Gabiriko 2021-07-10 17:38\nMila esker aportazio honengatik, Josu. Denboraren joanean hobetuz zoaz zeu ere, Erriberako ardoa bezala.\nLarramendi oso atzean utzi duzu oraingoan.\nAntton Erkizia 2021-07-10 22:52\nSerioski ari zara, Josu?\nNondik atera duzu:\nSARA-IBER-BEHE-EN > SARFERMIN > SAN FERMIN?\nJakingo duzu bada “FIRMIN” izena nahiko ohikoa zela latinezko onomastikan…Jakingo ez duzu bada !! Eta diozu IBER-BEHE-tik >FERMIN?\nHain zait sinesgaitza proposatzen diguzuna…emaiguzu daturen bat…


Popcorn Time | Popcorn Time-ri buruzko Erantzun Guztiak. Sarri egindako galderak\nPopcorn Timek filmak eta TB ikuskizunak jariotzen ditu torrentetatik\nCopyrighta duen materiala jeistea legezkanpokoa izan daiteke zure herrialdean. Erabili zeure arriskupean.\nZer da Popcorn Time ?\nPopcorn Time! Torrent filmak ikusteko jarduera ahalik eta errazena izan dadin API mordoa bateratu dituzten garatzaile eta diseinatzaieen emaitza da.\nKode irekiko egitasmoa gara. Munduko toki guztietakoak gara. Gure filmak maite ditugu. Eta mutil, maite ditugu krispetak ere.\nPopcorn Time legezkoa da?\nNon zauden arabera, egia esan. Beste behin: torrentak erabiltzen ditugu, hortaz egitan nahi baduzu, hobe bilatu zure bizi tokian protokolo honek duen legezko egoeraz.\nPopcorn Timek torrentak erabiliz egiten du lan, behar haina. Emaritzen nago filma ikusten dudan bitartean?\nEgia esan, egiten ari zara. Filma bitak eta bitak igotzen dituzu Popcorn Timen filma ikusten ari zaren bitartean.\nHortaz zer egin dezaket neure burua babesteko torrenteatzerakoan?\nVPN edo Sare Pribatu Birtuala interneteko elkarketak segurtatzeko eta izengabetzeko metodo bat da enkriptaketa teknologia erabiliz. Inoren monitorizaziotik babesten zaitu eta zure nortasuna aztarnatu ezina egiten du prozesuan zehar, zure IP-helbidea ezkutatuz, horrela internet, Popcorn Time barne, segurtasunez eta izengabe erabili dezakezu.\nZer gertatzen da filmekin ikusi ondoren?\ngure filmak aldibaterako agiritegi batean gordeko dira zure diskan ordenagailua berrabiarazten duzun arte. Orduan betirako ezabatuko da. Jeitsitako agiriei heustea hautatu dezakezu ezarpenetan.\nEgongo da bertsio berri bat?\nZihurrenik. Baina ez dakigu noiz eguneratuko dugun gure webgunea eta Facebook, Twitter, Reddit eta Google+ bidez jakinaraziko dizugu gertu gaudenean.\nNola lortu dituzu azken atalak?\nYTS-k igotako filmak bilatzen ditugu. Hobe galdetu beraiei nola egiten duten!\nZergaitik ez daude atal batzuk?\nTelesail atalak EZTV/KAT/RARBG-tik grabatzen ditugu. Bideo eta audio kodeken mugak direla eta oso kontuz hautatzen ditugu zein argitalpen grabatzen ditugun API bidez. Hau zenbait Telesailek atalak galduta dituztelako da.\nGehituko dituzue nire hizkuntzako filmak?\nPopcorn Timen aukeran dauden filma gehienak (guztiak ez badira) Ingelerazkoak izango dira. Horrela ere, azpidatzientzako hizkuntzak eta aplikazioa berarentzat etengabe gehitzen dira gure laguntzaile estimatuen aldetik.\nZergaitik ezin dut Popcorn Time abiarazi?\nZure sistemak sinatugabeko aplikazioak abiaraztea saihestu dezake\nJoan honaSistemaren Hobespenak > Segurtasuna > Ahalbidetu Aplikatzioak jeistea hemendik > Edonondik\neta saiatu Popcorn Time berriro abiarazten.\nEzin dut hasieratik harago joan. Mesedez itxaron... ikusleihoa :(\nElizabeth Erreginaren inguruan bizi zara, ezta? Ez dago guk egin dezakegun ezer oraingoz, sentitzen dugu.\nZergaitik ezin dut azpidatzirik hautatu?\nBadaiteke itxaron behar izatea filmaren datu guztiak (azala, laburpena, luzera, etab....) eskuratu arte. Batzuetan apur bat luzatu daiteke!\nPentsatua duzue Apple TV/Smart TV/Commodore 64-rako argitaratzerik?\nGure ahaleginak une honetan torrent filmak ikusteko ditugun aplikazioak hobetzera zuzentzen dira. Hortaz beste plataformetarako bertsioak argitaratzea ez dago gure epe laburreko bideorrian.\nNoiz argitaratuko da iOS aplikazioa?\nGure garatzaileek munduarentzat gertu dagoela pentsatzen dutenean.\nZerrenda honetan agertzen ez den galdera bat dut, zer egin behar dut?\nZure galdera gure eztabaidagunean egin dezakezu, non gure garatzaileak galdera guztiak erantzuten saiatzen diren. Eta zuri laguntzeko astirik ez dutenean gure herkidegoko norbaitek norabide zuzenean jartzen lagundu zaitzake.\n❤-rekin egina Mundu Osoko friki mordo baten artean\nEgoera— Zerbitzuaren Baldintzak— SEG—Jarri harremanetan / Webguneari buruz


Inkestak hauteskunde kanpainan • ZUZEU\nHauteskundeetan emaitza jakin bat mamitzen denean, asko dira herritarren erabakian eragina duten faktoreak, eta horien artean garrantzi handia dute hauteskundeen aurretik kaleratzen diren inkestak. Hainbat ikerketa soziologikok frogatu dute hori, XIX. mendeko lehen erdian Estatu Batuetan komunikabideak lehen hauteskunde inkestak argitaratzen hasi zirenetik.\nZorroztasun metodologikoan oinarritutako inkestak tresna erabilgarria dira, boto joerak islatzen dituztelako eta aukeraketa prozesu demokratiko orok duen ziurgabetasun tartea murrizten dutelako. Baina ez dira herritarren asmoak erakusten dituen argazki soila, herritarren jokabidean eragin nabarmena eduki baitezakete, norabide batean edo bestean. Hori dela-eta, alderdi politikoentzat eta bestelako eragileentzat kanpainarako arma bat gehiago izan daitezke hauteskunde lehietan.\nUne honetan gertatzen ari den bezala, aukera politiko bat garaile gisa aurkezteak, abantaila handi batekin, erlaxazio edo desmobilizazio efektua sor dezake alderdi horren hauteslego potentzialaren zati batean, eta gerta liteke hautesle askok, axolagabetuta, abstentzioaren multzoan erortzea.\nHauteskunde guztietan konfrontazio edo lehia nagusi bat dago, eta inkestak hori detektatzeko gai ez badira, edo ez detektatzeko moduan “interpretatuak” izan badira, herritar askok beranduegi izaten dute lehia horren berri. Zenbat aldiz entzun dugu alderdietako militanteok, hauteskunde garrantzitsu batzuen ondoren, jendea halakoak esaten: “emaitza aldez aurretik jakin izan banu botoa emango nizuen”, edota “egun horretan mendira joan izan ez banintz beste emaitza bat edukiko genuen”.\nHilaren 21eko euskal hauteskundeek ere badute lehia nagusi bat: EAJ eta EH Bilduren artekoa. 2011ko udal eta foru hauteskundeetan ezker abertzaleak egindako agerpen indartsuak, eta lurralde historiko bakoitzak 25na legebiltzarkide edukitzeak oso emaitza estua aurreikusten dute. Ezin ahaztu ere 2011ko Espainiar estatuko hauteskundeetako emaitzak, non bi indar politikoen aldea %3,3koa baino ez ez izan (botoen %27,72 eta bost eserleku EAJk, %24,39 eta sei eserleku Amaiurrek).\nAukera politiko bat garaile gisa aurkezteak, abantaila handi batekin, erlaxazio edo desmobilizazio efektua sor dezake\nJoan den ostiralean CISek argitaratutako inkestak abantaila erosoa ematen zion EAJri EH Bildurekiko (11 puntu). Zehazki, inkesta horren arabera, EAJk 27 eserleku lortuko lituzke Eusko Legebiltzarrean (%36,2ko boto estimazioa), eta EH Bilduk, berriz, 21 eta 22 eserleku bitarte eskuratuko lituzke (%25,1eko boto estimazioa). Datuen artean, Gipuzkoari dagozkionak dira bereziki deigarriak: 9 eta 10 eserleku bitarte EH Bilduk, eta 9 EAJk (%34,8 EH Bildurentzat, %31,9 EAJrentzat). Komeni da gogoratzea 2011ko udal eta foru hauteskundeetan Bildu eta Aralarren botoen batuketa (gaur egun biak EH Bildu koalizioko partaide dira) %40,56ra iritsi zela Gipuzkoan. Beraz, horrek esan nahi du koalizioak sei puntu gutxiago lortuko lituzkeela oraingoan. EAJri dagokionez, 2011ko maiatzean botoen %24,05 lortu zituen, eta CISen inkestak ia zortzi puntuko gorakada ematen dio (bozen %31,9).\nCISen inkesta balekotzat jotzen badugu, 17 hilabetetan EAJk 14 puntu kendu dizkio EH Bilduri Gipuzkoan: hilabeteko bat ia. Jarrera politikoetan, ordea, aldaketak mantsoago gertatzen dira. Aldarteak eta baloreak ez dira egun batetik bestera aldatzen. Egia da Gipuzkoako lurraldean Bilduko agintari berrien gobernurik eza eta estilo autoritarioa harriduraz begiratzen duen korrontea sortzen ari dela, eta korronte horrek mapa politiko berriaren konfigurazioan ondorioak izango dituela, baina ez inkestek islatzen dituztenak bezain bat-batekoak.\nCISen inkesta balekotzat jotzen badugu, 17 hilabetetan EAJk 14 puntu kendu dizkio EH Bilduri Gipuzkoan\nHorrelako inkestekin, beldurrik gabe esan daiteke jende askok ez duela antzemango datozen hauteskundeetan benetan zer dagoen jokoan: EH Bilduk edo EAJk irabaztea. EAJri garaipen argia aurreikusten dioten inkestek bere hautesleetako asko erlaxatzea ekar dezakete, eta hori da hain justu batzuk lortu nahi dutena. Kirol arloko konparazio bat erabilita, jende askok utziko lioke estadiora joateari, norgehiagokarik ez dagoelako ustean.\nPelikula hau ikusita daukagu dagoeneko. Inkesten eta emaitza definitiboen arteko alderik agerikoenetako bat Gipuzkoan gertatu zen, hain zuzen, 2011ko maiatzeko hauteskundeetan. Hauteskunde kanpaina erdian kaleratutako azterketek ondorioztatzen zuten EAJ izango zela indarrik bozkatuena Batzar Nagusietan, botoen %28 eskuratuko zituelarik. Bilduri, berriz, %20ko babesa aurreikusten zioren. Behin-betiko emaitzek, ordea, hankaz gora jarri zuten iragarpen hori: Bilduren emaitzen eta inkestek ematen ziotenaren arteko diferentzia 15 puntutik gorakoa izan zen (%35,43 vs %20). Hau da, Bilduk ia 20 puntutan gainditu zuen inkestek EAJrekiko ematen dioten balizko desabantaila.\nAipatutako inkestak kanpaina barruan irakurri zituzten hautesle askok, eta seguru aski azken emaitzek ustekabean harrapatu zituzten haietako asko. Are gehiago, ez da zentzugabea adieraztea une hartan gure lurraldeko herritarretako askok pentsatuko zutela hauteskundeetako lehia nagusia EAJren eta PSE-EEren artekoa izango zela. Usteak, erdiak ustel. Horrenbestez, inportantea da jakitea zenbait inkestek distortsioa sor dezaketela, eta inportantea da herritarren transmititzea gaur egungo eszenatokia zein den: EAJ eta EH Bilduren arteko lehia estua. Utz dezagun herritarrek modu librean aukeratzea nork gobernatuko duen, errealitatean eta ez fikziozko testuinguruetan oinarrituta.\nInkestak hauteskunde Inkestak hauteskunde Inkestak hauteskunde Inkestak hauteskunde Inkestak hauteskunde\nCIS, EAJ, emaitzak, hauteskundeak, inkestak, urriaren 12a\n'Maite ditugulako' dokumentala aurkeztu dute gaur Iruñean\n4 pentsamendu “Inkestak hauteskunde kanpainan”-ri buruz\nAxi 2012-10-12 14:56\n“Egia da Gipuzkoako lurraldean Bilduko agintari berrien gobernurik eza eta estilo autoritarioa harriduraz begiratzen duen korrontea sortzen ari dela.”\nInkestak inkesta eta hauen intentzionalitateak intentzionalitate, artikuluaren helburua zein den argi ikusten da goian aipaturiko pasartearekin.\nAmonamantangorri 2012-10-12 18:07\n“Une honetan gertatzen ari den bezala, aukera politiko bat garaile gisa aurkezteak, abantaila handi batekin, erlaxazio edo desmobilizazio efektua sor dezake alderdi horren hauteslego potentzialaren zati batean, eta gerta liteke hautesle askok, axolagabetuta, abstentzioaren multzoan erortzea”.\nHori egia izan daiteke aukera politiko hori betidanik gobernuan egon denean.\nAlegia, jenderi iruditzen zaio EAEko egoera naturala dela ETB1eko eguraldia Andoni Aizpuruk ematea, Jaurlaritza EAJren eskutan egotea eta Bertsolari Txapelketa Nagusia Andoni Egañak irabaztea (eta hara, azkenengoa ez). Beraz ez dago zertan EAJri botoa ematera joan beharrik. Eta oraingoan ez da horrela, ezta inondik ere. Interesgarria iruditu zait artikulua, nire ustez jeltzale eta jelkideen kezkak islatzen baititu.\nBeste kezka baten isla, oso interesgarria: Egibarren irudikoz, “euskal burgesia berria Amaiurren sartzen ari da”. Begiratuta Bizkaia euskaldunaren mapa, begiratuta Arabako udalerri nagusietako emaitzak, begiratuta gizarte sektore jakin batzuen joerak, nire ustez baduzue jeltzaleok kezkatzeko motiborik.\ng.etxague 2012-10-12 18:15\nEAJri tripako min handiagoa eman diote Bilduren emaitzek PSEk hiru urte eta erdiz Jaularitza lapurtu izana baino.\nSugar 2012-10-12 23:00\nGauzak estu daude beraz ez ahaztu hauteskundetan EAJ bozkatzera joatea, hori dirudi erran nahi duela artikulua.


LANGILE BAT LAN ISTRIPUZ HIL DA BERAN\nLABek Nafarroako Gobernuaren inplikazioa eskatu du N-121-Aeko istripuak konpontzeko:\n42 urte zituen Irungo bizilagun eta langile autonomoa zendu da gaur N-121-A errepidean bere furgonetak kamioi baten kontra jo ondotik, 65. Kilometroan. Istripuaren ondorioz furgoneta gidaria hil egin da.\nLehenik eta behin istripuaren ondorioz hildako langilearen familia eta lagunei gure dolumina eta babesa helarazi nahi diegu hildakoaren. 2016an Euskal Herrian lan istripuz hiltzen den 10. langilea da, Nafarroako hirugarrena. Gogoraraztea, honekin bi izan direla aste honetan Euskal Herriko errepideetan hildako garraiolariak. Izan ere astelehen honetan garraiolari bat hil zen kamioi batek harrapatuta Abandon, A-8 parean dagoen zerbitzugunean, Bilboko noranzkoan.\nIruñea eta Irun konektatzen dituen eta zoritxarrez ezaguna den N-121-A errepideak berriro ere hildako bat eragin du. Istripua goizeko 05:45 aldean izan da, langilea bere furgonetarekin banaketa-\nlanetan zegoen bitartean. Zoritxarrez, ez da lehenengo aldia errepide honetan langile bat hiltzen dena. 2014ko urtarrilean lanean zeuden bi anaiak ere bizitza galdu zuten errepide honetako puntu berdinean. 2014ko urtarrileko aste makabro horretan aipaturiko bi anaia horien istripuaz gain, bailarako bizilagun batek ere istripu larria izan zuen eta larriki zaurituta gelditu zen, eta bi anai hauen istripuaren hurrengo egunean, kamioi bat errepidetik atera zen. Zorionez, ez zen zauriturik egon. Hau guztia gaurko istripua eman den puntu berdinean gertatu da, metro gutxitara konkretuki.\nN-121-A errepidea egunero trafiko handienetakoa duen errepidea da, Egunero 10.000 ibilgailu ibiltzen dira errepide honetan eta horietatik heren bat kamioiak dira. Honi zonaldeko klimatologia\ngehitzen badiogu, ikusiko dugu nola eguraldi txarra dagoen bakoitzean errepide hau loteria bat izan Loteria makabroak gaur langile honen bizitza moztu du, baina edozein momentutan errepide hau erabiltzen ahal duten milaka eta milaka pertsonei tokatu ahal zaie. Errepide nazional batez ari gara solasean, inondik ere daukan trafikoaren pisua jasateko gaitasuna duena, batez ere Leitzarandik joateak kamioientzat kostu ekonomiko handiagoa suposatzen duenez, N-121-A errepidetik joaten\nAurreko Nafarroako Gobernuek inoiz ez dute errepide honen egokitzapena beraien lehentasunen artean izan, eta egin duten gauza bakarra egoerari partxeak jartzea izan da, arazoaren erroetara joateko borondaterik ez zegoelako. Bizilagunak egoera honekin nazkatuta daude, eta konkretuki\nZalain auzoko bizilagunekin (istripua gertatu den Berako auzoa) solas eginez gero balazta eta bozina\nsoinuak eguneroko ogi direla eta miraria dela istripu gehiagorik ez gertatzea.\nLAB langileria sindikatuak


Bertso afari elegantea, gazte asanbladaren eskutik : Oarsoaldeko Hitza\nBertso afari elegantea, gazte asanbladaren eskutik\nHilabetearen azken asteburuan ospatuko du Oreretako Gazte Asanbladak egun handia: Zabala Enea gaztetxearen hemeretzigarren urteurrena.\nGaztetxearen urteurreneko ospakizuna iaz.\nHilabetearen azken asteburuan ospatuko du Oreretako Gazte Asanbladak egun handia: Zabala Enea gaztetxearen hemeretzigarren urteurrena. Bien bitartean eta motorrak berotzen hasteko bertso afari elegantea antolatu dute larunbat honetarako. aitor Bizkarra eta Jon Gurrutxaga bertsolariek girotuko dute eguna, eta afarirako sarrerak ostirala baino lehen erosi behar dira, egun horretan kendu egingo baitituzte.\nSindikato eta Arkaitza tabernetan dira salgai afarirako txartelak 10 euroan langileentzat eta 7 euroan langabetuentzat. 19:00etan poteo elegantea hasiko dute gaztetxetik abiatuta eta afaria berriz, bi ordu geroago izango da gaztetxean bertan. Ondoren, DJH-k jarriko du giroa.\nIbon zabala gogoan\nUrteurrenaren ospakizunera bidean, Ibon Zabala zena oroituko dute. Hilaren 13an izango da hori. 09:00etan gaztetxetik abiatuko dira, eta 11:00etan helduko dira Susperregira. Omenaldia 12:00etan izango da Pagotzarten. Euskaltzalea, bertsozalea eta Oreretako gazte mugimenduko kidea, Oreretako Gazte Egunean zendu zen taulatu baten prestaketan ari zenean, 21 urterekin.


Ozeanoen nazioarteko egunean itsasoak babesteko proiektua abian jarri dute Coprecik eta PlanetCarek — TUlankide MONDRAGON\nOzeanoen nazioarteko egunaren helburua da gure ozenoak babesteko kontzientzia piztea da eta bide batez gure ondare naturala baloratzea. Hala, testuinguru honetan eta balio diferentzialeko proposamen bat sortzeko asmoz, Coprecik aliantza estrategiko bat sinatu berri du PlanetCarerekin, itsasoak mikroplastikoz kutsatzea saihesten duten soluzio teknologikoetan espezializatuta dagoen enpresa.\nImanol Oleaga Copreciko zuzendari nagusiaren hitzetan, "gogotsu gaude PlanetCareren taldearekin lan egiteko, seguru asko hari zuriaren merkatuari urtero milioika tona mikroplastiko isurtzea eragiten duen kutsadura-iturri bat amaitzen lagunduko dioten irtenbide teknologikoak eskaintzen lagunduko dielako".\nEra berean, "Gure erabiltzaileei merkatuko irtenbiderik aurreratuenak eskaintzea eta PlanetCareterekin aliantza egitea bilatzen dugu beti".\nPlanetCare startup bat da, ingurumena zuntzez kutsatzea saihesten duten soluzio teknologiko berrien garapenean zentratua. PlanetCarek etxeko garbigailu guztietan funtzionatzen duen kanpo-iragazki modernizatu bat eta tamaina ertaineko garbigailu komertzialetarako iragazki bat garatu ditu. Gainera, iragazteko teknologiako beste bertsio batzuk garatzen ari dira, iturri-espektro osoa etxeko garbigailuetatik industrialetaraino estaltzeko. PlanetCare hainbat herrialdetako gobernuekin, GKEekin\neta erakunde akademikoekin ere ari da lanean, bai eta etxetresna elektrikoen fabrikatzaileekin eta beste enpresa batzuekin ere, legedia aldatzeko edo soluzio horiek aplikazioetara egokitzeko.


Café Fortaleza 1885ean sortu zen eta kafea egiten eta merkaturatzen espezializatuta dagoen enpresa da. Bere produktuak nazioko lurralde osora heltzen dira. Mota guztietako kafe hornitzaileak dira, kapsulatan, ehotua, aleetan, disolbagarria, mono-dosiak, etab.\nBere produktuak, era zorrotzean aukeratutako lehengaietan oinarrituz prestatzen dira, eta horrek kalitate, zapore eta aroma paregabea bermatzen du. Etxerako, bulegorako, ostalaritzarako… kafea du. Bulego nagusiek Bilbon jarraitzen duten arren, 1968an ekoizpena Gasteizera aldatu zuen enpresak. Multinazionalen ondoren, Espainiako etxeetan gehien erosten den kafe marka da.\nIzaera erabat berritzailea du, kafe ehotu linea instalatu zuen lehenbiziko enpresa eta Nespresso®* (*Café Fortalezarekin erlazionaturik ez dagoen konpainia baten marka) kafe-makinekin bateragarriak diren bere kapsulak egin zituen lehenengo marka ez multinazionala izateak erakusten duen bezala.


Hidroterapia: pobrearen osasuna | Aixebe & Abante\nPosted on mayo 31, 2015 por Oier Gorosabel Larrañaga en autogestioa, ekintza_zuzena, hidroterapia, komunikabideak, prebentzioa // 0 Comentarios\nBistan denez, gauza gutxi behar da hidroterapiarako\n(Ekintza Zuzena aldizkariaren 42 alean argitaratutakoa)\nEgipton duela 5000 urte neurri higienikoak estimatuak ziren: elikadura, gimnasia eta hidroterapia.\nHititek ere (duela 4100-4300 urte) uraren ahalmen sendagarria erabiltzen zuten.\nHomerok (duela 3100 urte) kontatzen digu aintzinako greziarrek Asklepios jainkoa gurtzen zutela, elikadura, ariketa fisikoa, atsedena, arte ederrak, masaiak eta hidroterapia jorratuz.\nPitagoras grekoak (duela 2700 urte) bainu hotzen onurak azaltzen zizkien bere Italiako ikasleei, bizimodu osasuntsua eramateko beste arauen artean.\nTratamenduak gaixoaren erreakzio gaitasunaren arabera ezartzen dira.\nBainua hartzean, isiltasuna gomendatzen da.\nBainu hotzak, ostean ariketa fisikoa eginez gero, gorputza gehiago berotzen du bainu bero hutsak baino.\nUr hotzak inflamazioa eta mina jeisteko ahalmena du.\nAzalak eta izerdiak depurazio paper garrantzitsua dute.\nUr beroa ere erabiltzen da, baina tamainan. Izan ere, gehiegizko erabilpenak kalteak ekartzen ditu: muskuluak ahuldu, izpiritua makaldu eta odoljarioak erraztu.\nErromatar Inperioaren sasoian ere (duela 2300-1700 urte) Asclepiades, Antonio Musa, Celso, Galeno… hidroterapia kontuetan famatuak izan ziren. Erromatar hirietan bainu publiko eta pribatu asko zeuden, eta gaur egunean martxan dauden bainuetxeetako batzu terma erromatar hauen gainean eraikitakoak dira (adibidez Fiteroko bainuetxe zaharra).\nVinzenz Priessnitz (1799-1851) txekiarrak animalei erreparatuz ikusi zuen ur hotzak zauriak sendatzeko duen ahalmena. Grafenbergeko basoko etxean, teknika desberdinak erabiltzen zituen: igurtzi bustiak, konpresak, dutxak, bainuak, ariketa fisikoa, edatea, jateko arina… Tratamendu jasangaitzak izaten ziren, eta pazientea oso mentalizatua egon behar zen bere aginduak jarraitu ahal izateko. Priessnitzen terapiaren oinarriak hauek ziren:\nEz du hainbeste ardura pazienteak zer duen; gehiago inporta du hotzaren aurrean duen erantzuteko ahalmena.\nAgente sendagarria ez da ura, gorputzean sortzen den erantzuna baino.\nAplikazio hotzak egiteko, gorputza aurrez berotu behar da.\nAplikazio hotzek, batzutan, gaixotasuna fase kronikotik akutura ekartzen dute; krisi hauek sendagarriak dira.\nUrak metabolismoa pizten du, ahuldutako organoena barne; eta zirkulazio sistemaren erreakzio ahalmena hobetzen du.\nMuturreko tratamenduekin barik, aplikazio leun eta zuzenekin emaitza hobeak lortzen dira.\nSolidaridad Obrera aldizkaria (2005)\nIsaac Puente, mediku naturista bizkaitarra\nTenperaturari dagokionez, pertsona osasuntsu baten azaleko zainen portaera hauxe izaten da: ur oso beroarekin (>39ºC) lehenengo fase batean estutu egiten dira, gero dilatatzeko; ur beroarekin, berriz (36-38ºC) dilataziozko fase bakarra egoten da; azkenik, ur hotzaren aurrean (<18ºC) azalak hasieran ur oso beroaren aurrean bezela erantzuten du (lehenengo estutu, eta gero dilatatu) baina azken dilatazio fasea bizkorrago etortzen da, eta gainera berotasuna luzaroagoan mantentzen da.\nMekanika aldetik, presio hidrostatikoak odol itzulerari laguntzen dio; gainera, ur barruan korputzaren pisua arintzen denez ariketak errazago egin daitezke; baita kontrara ere, uraren erresistentziaren kontra aritzen bagara; presiodun txorroak masaia egiteko ere erabil ditzakegu.\nAzkenik urak baditu propietate kimikoak ere, baina eragin mekanikoaren eta termikoaren aldean oso txikiak dira. Urak, bere bidean zeharkatzen dituen egitura geologikoen eraginez, hainbat elementu ekar ditzake disoluzioan, eta haietako batzu erabilpen terapeutikoa izan ditzakete (nitrogenoa arnas aparaturako, sufrea azalerako…).\nErantzuteko gaitasuna: pazientearen zirkulazio sistemak estimuloen aurrean duen erantzuteko gaitasunak ematen du tratamenduaren neurria.\nBeroketa: aplikazio hotzak egin baino lehen gorputza beroa egon behar da. Egin eta gero, berriro berotu behar da.\nAmaiera hotza: edozein tratamendu beroren amaieran, aplikazio hotz motz bat egongo da, termoregulazioa bultzatzeko.\nHotzaren aurreko adaptazioa: tratamendu egoki batekin, aste batzuen buruan gorputzak hotzari aurre egiten ikasten du. Aldaketak maila desberdinetan igartzen badira ere, begibistakoenak hatzamar-behatzen tenperatura, hotz gutxiagoko sentsazioa eta hotzari erantzun bizkorragoa izaten dira.\nXX gizaldi hasierako bainuzalea\nZikloa horrela laburbil dezakegu: pertsona batek, kasualitatez, ur hotzaren ahalmen sendagarriak deskubritzen ditu; emaitza onek inguruko biztanleen arreta erakartzen dute; terapiaren arrakastaren atoian bainuetxeak, hotelak eta eskualdeko ekonomiari bultzakada datoz; baina pazienteek bainu beroak nahiago dituzte hotzak baino; horrela erabilita, urak bere ahalmen sendagarria galtzen du; hidroterapia modaz pasatzen da, ahanzturan jausita; mende batzu geroago pertsona batek, kasualitatez, ur hotzaren ahalmen sendagarriak deskubritzen ditu…\nKardiozirkulazio mailan, sistema osoaren oreka lortzen dugu: esfortzuaren aurrean erantzun hobea, bihotz taupaden erregulazioa, baita odol presioarena ere.\nArnas sisteman, bainu totalek espirazioa errazten dute. Ur hotzak, gainera, arnasa geldi eta sakona egitera bultzatzen gaitu (beroak berriz, bizkorra eta superfiziala).\nMuskuluetan, orokorrean aplikazio hotz eta motzek haien tonua eta exzitabilitatea jasotzen dute, eta aplikazio beroek jaitsi. Bainu totalek, berriz (beroek zein hotzek) muskuluen tonua eta exzitabilitatea gutxitzen dute.\nNerbio sisteman, ur hotz (<18ºC) edo oso beroak (>39ºC) estimulatu egiten du; beroak (36-38ºC) berriz, lasaitu. Hortaz gain, organismoaren funtzionamendu orekatuak egoera psikologiko orokorra hobetzen du.\nSabelean aplikatutako beroak dijestio hodia orekatzen du. Aplikazio hotzek, ostera, larregiko peristaltismoa edo espasmo kolikoak baretzen dituzte eta sabel zukuaren sekrezioari laguntzen. Halere, sabelaren gainean jarritako txaplata beroekin ere sabel zuku gehiago ekoizten da; txaplata hotzekin, gutxiago.\nDepurazio sistemak: orokorrean, korputzeko atal desberdinetan gordetako toxinak mobilizatu eta jaurti egiten dira. Giltzurrunen gainean konpresa oso beroak jarriz haien odoleztatzea hobetzen da, txiza gehiago sortuz. Bainu orokor beroekin ere efektu bera lortzen dugu. Puxikaren gaineko bero lokalak esfinter lisoa errelaxatzen du.\nEragin endokrinoa: orokorrean hormonen sekrezioa orekatzen da, metabolismoaren erregulazio ahalmenaren mesedetan. Erantzun tipikoa ematen da: ACTH eta glukokortikoideen sekrezioa gehitzen da; leukozito guztiak ugaltzen dira, eosinofiloak ezik (hauek urritu); 17-zetosteroideen jaurtiketa kopurua igo egiten da; tejidoak erantzun linfohistiozitarioa erakusten dute… Kortikoideen sekrezioarekin, efektu hormonal antiinflamatorio bat izango dugu.\nImmunitate sistema: korputzaren defentsarako gaitasuna eta kanpoko aldaketen aurrean erantzuna hobetu egiten da.\nPazientearen gorpuzkera: lodien erantzuna bizkorragoa da, eta tratamendu gogorrenak jasateko gaitasuna dute; argalek, berriz, nekezago erantzuten dute eta aplikazio hotzak ez dituzte ondo jasaten; pertsona atletikoek, berriz, ez dituzte ongi jasaten tenperatura extremoak.\nEgunen eta urtearen ritmoak: eguerdirarte, nerbio sistema parasinpatikoa aktiboagoa izaten da, beraz goiza egokia da aplikazio estimulanteetarako; terapia leunenak arratsalderako lagako ditugu (sistema sinpatikoa aktiboagoa denean). Udaberrian, korputzak erreakzio kapazidade handiagoa izaten du.\nEstimuloaren indarra, lau elementukin neurtu dezakeguna: uraren tenperatura (zenbat eta puntu indiferentetik urrunago, estimuloa gogorragoa eta erreakzioa indartsuagoa), aplikazioaren iraupena (zenbat eta luzeagoa, estimuloa gogorragoa), aplikazioaren hedapena (zenbat eta azal eremu zabalagoa, gogorrago), agente mekanikoen laguntza (hauekin, estimuloa gogortzen da).\nAplikazioen frekuentzia: saioen artean, korputzaren erantzuteko gaitasuna berreskuratzeko geldialdi bat egitea komeni da. Estimulo gogorrak, astean birritan edo hirutan baino gehiago ez. Ertain edo leunak, 4 orduko atsedeneko tartearekin.\nAdina: zahartzarora, korputzak gehiago eskatzen ditu aplikazio beroak hotzak baino. Zaharrek gazteek baino estimulo leunagoak eta luzeagoak behar dituzte (azalaren odoleztatze eskasagoa). Umeek berriz, estimulo leunagoak eta motzagoak behar dituzte (sensibilidade haundiagoa).\nIkuzketa: trapu latz bat ur hotzez edo epelez bustita eta lauskituta, gorputza atalka edo osorik ikuziko dugu. Estimulu leunak emateko bide oso egokia da.\nOihalezko estaldurak: gorputza hiru oihalez estaltzen da, barrukoa bustita eta kanpokoak lehorrak, isolagarri modura. Beroa kentzeko (sukarra dagoenean), beroa emateko edo izerdi eragiteko erabil daitezke.\nTxaplatak: gorputz atal baten gainean jartzen dira, beste oihal batekin bilduta. Oihal busti hutsa jar daiteke; baita buztina, gaztanbera, patata egosia, belarra edo beste zerbait ere, helburuaren arabera.\nPresio gutxiko ur jarioa: ureztagailuz edo pitxer batekin, adibidez. Tenperatura hotzekoa edo hotz/berokoa txandaka izan daiteke, atalka zein gorputz osoan.\nPresiodun txorroak: instalakuntza berezietan egiten dira, ur beroarekin, gehienbat leku konkretuetan masaia emateko.\nMurgilketa osoak: beroak badira, barruko zainak eta arteriak (erraietakoak) estutu egiten dira, eta azalekoak zabaldu, odolaren presioa mantentzeko. Murgilketa hotzetan, berriz, alderantziz gertatzen da (barruko hodiak zabaldu eta azalekoak estutu).\nMurgilketak atalka: hotzak, beroak edo txandaka egin ditzakegu, dagokion gorputz atalean.\nUzki bidezko ureztatzea: labatiba altura baten eskegitako ur poltsa bat da, gomazko tutu batekin, uzkitik sartzeko kanula puntan duela; enema, berriz, gomazko “madari” batekin egiten dena (kantitate txikiagoaz). Ur hutsarekin edo gehigarriekin erabil dezakegu (gatza, kamamila, xaboia, olioa…) eragin nahi dugun efektuaren arabera. Oso praktikoa da eguneroko hainbat arazo txikiri aurre egiteko: idorreria, menstruazioarekin lotutako minak, odoluzkiak, buruko kongestioa, insomnioa…\nLurrinak: gorputz atala ur beroz betetako lapiko baten gainean jarrita hartzen dira, dena oihal geruza pare batez estalita. Amaitu eta gero igurtzi hotzak egingo ditugu azalean. Bainu turko edo errusiarrak honen aldaera bat dira, lurrinez betetako gela batean gorputz osoan egindakoa, 45ºC inguruan.\nSauna: 85ºC inguruan dagoen gela lehorrean egonaldiak egiten dira, ur hotzezko dutxekin txandakatuta.\nGorputza malgutzeko aukera ona\nArtikulu hau amaitzeko, proposamen bat egin nahi nizueke. Seguru nago, kostaldean bizi zaretenok behintzat, ezagutzen duzuela negu osoan bainua hartzen ibiltzen den “eroren” bat. Izan ere, hidroterapiaren oinarriak ahaztuta dauden honetan, hortan aritzen garenok horixe dirudigu: ero xamarrak. Halere, bainuzale hoiei erreparatu ezkero, zenbait ezaugarri interesgarri aurki ditzakezue: jende lasaia da; erropa gutxi erabiltzen du, baita negu gorrian ere; katarro eta gripe gutxi hartzen ditu; botikak ere, asko ez –ez naturalik, ezta sintetikorik ere-; bere adineko jendearen aldean gazteagoa ematen du…\nGogoratu behar duzun gauzarik garrantzitsuena hauxe da: ur hotzetan sartu aurretik gorputza berotzea. Udan ez dago arazorik, giroa epela baita; baina eguraldia hotzitu ahala, gorputza berotzeko laguntza beharko dugu: jantzi lodiak, aktibitate fisikoa… gorputza zenbat eta beroago, hainbat errazagoa (eta atseginagoa) izango baitzaizu ur hotzetan sartzea. Hau errespetatu ezkero, euripean edota negu gorrian ere bainua hartzeko arazorik ez duzu izango.\nGaisotasun larriren bat izan ezkero, osagile baten superbisioa bila ezazu.\nKontuz itsaso eta ibaietako ur korronteekin; udatik negura asko aldatzen dira, eta soroslerik ez da egoten.\nEz duzu toallarik edo aldatzeko arroparik behar: uretatik irtetzean, lehortu zaitez barruko elastikoarekin eta jantzi itzazu berriz kirol arropa bustiak. Etxera bidean, gorputzean sortuko den erantzun beroak lehortuko ditu.\nBainua biluzik hartzeko aukerarik ez baduzu, lasai: uretatik irtenda jantzi itzazu arropak bainujantzi bustiaren gainean, eta listo. “Oihalezko estalduraren” teknika bezelakoa izango da.\nHondartzara bazoaz, bainuaren ostean zapatilak hare eta guzti jantzi ditzakezu (oinak etxean garbitzeko). Galtzerdi barik joatea ere gauzak erreztuko dizkizu.\nBainu hotzaren ostean, ziurtatu zaitez gorputza berriro berotzen dela. Hotz handia badago, ariketa fisiko pizka bat beharrezkoa izan daiteke.\nIñakik egunean 21 ordu ziegatik irten barik pasatu behar izaten ditu. Halako batean, erabaki hau hartu du: “Egunero arratsaldeko zortziretan, dutxa hotza”. Horretara, egunero zazpi t’erdietarako kirol erropak jantzita kirolean hasiko da: abdominalak, flexioak… Zortziretarako, bero-bero eginda, erropa guztiak erantsi eta 5 minutu pasatuko ditu dutxa hotzaren azpian. Segituan irten, lehortu eta ohean sartuko da lasaitasun sentsazio ederraz gozatzera. Eta horrela, espetxearen harresi grisetatik irten gabe, primerako balneoterapiaz gozatuko du funtzionarioen begirada harrituen pean.\nHauek zerbait badakite: egizue berdin!\nEkintza Zuzena aldizkariaren 42. alea


Hamar plan Bilbon abuztuaz gozatzeko - Deia\nUdalak astelehenean programa bat abiatuko du covid-19ak kaltetutako sektoreei laguntzeko asmoz\nunai gonzalez 08.08.2020 | 00:14\nHortzmuga Teatroak parte hartuko du Bilbon burutuko den programan.\nBilbo – Bilboko Udalak familientzako hamar kultura eta aisialdi plan programatu ditu, datorren astelehenetik aurrera abiatuko direnak uriko barruti ezberdinetan. Ekitaldi guztietan maskara erabiltzea derrigorrezkoa izango da, esparru itxietan zein irekietan.\n"Jarduerak #BilbaoUda2020 programaren barruan sartzen dira, hau da, Udalaren proposamen kulturalaren barruan. Proposamen horrek aisialdiko eta kulturako 150 jarduera baino gehiago eskaintzen ditu, eta, aldi berean, #BilbaoAurrera Udal Planean biltzen da. Beraz, plan hori auzotarren eta bisitarien gozamenerako pentsatuta dago eta covid-19ak gehien kaltetu dituen sektore profesionaletako arazoak arintzeko diseinatu da", jakinarazi dute Udaletik.\nGauzak horrela, lehenengo ikuskizuna abuztuaren 10ean egingo da Deustuko Botika Zaharreko parkean. Natxo Monterok Giza lugorri izeneko erakustaldia eskainiko du bertan. Lan honek kale-mugimenduko pieza bat proposa-tzen du, Lurra itxaronaldi eta ziklo berri baterako igarobidearen metafora gisa planteatzen duena. Ekitaldia 19:30ean hasiko da, eta sarrera librea izango da edukiera bete arte. Egun horretan ere, 12:00etatik aurrera Monda Lironda pailazoek euren ikuskizuna eskainiko dute Txurdinagako Europa Parkean. Kasu honetan, sarrera librea izango da ere, edukiera betetzen den arte.\nEgun bat beranduago, abuztuaren 11n, Matikoko Uzturre plazan Yijaaa! erakustaldia egongo da ikusgai 19:30etatik aurrera, Goitibera konpainiaren eskutik. Gainera, goizeko 12:00etan Jule en la Pegola del Doña Casilda ikuskizuna aurkeztuko du Hortzumugak. Aurreko kasuetan bezala, sarrera librea izango da.\nAsteazkenean, abuztuaren 12an, zuzeneko musika baliatuz, Intujai Teatrok zirku-dantza oinarri izango duen erakustaldi bat proposatuko du Basarrateko landan, euskal emakumearen irudi pertsonalak tradizioarekin, kulturarekin eta ingurunearekin duen harremana eskainiz. Egun horretan bertan, Ibaiondoko 5. barrutian Jose Luis Canal piano-jole, organo-jole, moldatzaile eta konpositoreak kontzertu bat eskainiko du 19:00etan. Azken honetara joateko sarrerak 5 eurotan daude salgai bilbaokultura.eus webgunean, eta kontzertuaren egunean bertan, sarrerak txartel-leihatilan eskuratu ahal izango dira.\n19:30etan Arriaga Plazan Hortzmugak antolatutako beste ekitaldi bat egongo da, kasu honetan Jule izenekoa. Halaber, D'Albenizek bere magia ikuskizuna eramango du Iralako Kirikiño plazara, asteazkeneko 12:00etatik aurrera. Ordu berean, Intujai Teatro konpainiak bigarren erakustaldi bat eskainiko du, Aire Hemendik izenekoa. Azken hau euskal emakumearen clownetik eta tradiziotik abiatzen da, eta Basurtun egongo da ikusgai. Kasu hauetan ere, gehienetan bezala, sarrerak doakoak izango dira.\nAsteko egitaraua ixteko, abuztuaren 14an, 19:00etatik aurrera Oreka TX-eko txalapartariek kontzertu bat egingo dute Bidebarrieta kulturgunean, Uxue Alberdi idazle eta bertsolariaren testuekin uztartuz. Sarrerek 5 euroko kostua izango dute, eta dagoeneko salgai daude bilbaokultura.eus online atarian. Kulturguneko txartel-lehiatilak ere irekiko dira emanaldiaren egunean bertan, 17:00etan.\nSegurtasun neurriak Bilboko Udaletik adierazi dutenez, osasun protokoloak "zorrotz" bete behar dira ekitaldi guztietan, bertaratzen diren gizabanako guztien segurtasuna bermatu ahal izateko.\nMomentuko egoeraren ondorioz, #BilbaoUda2020ren eskaintza formatu txikiko proposamenek osa-tzen dute, edukiera txikia dute eta publikoa eserita egon beharko da kasu guztietan. Horretaz gain, maskara erabiltzea nahitaezkoa izango da ekitaldi guztietan.\nKultura plazara. Bilboko Udalak familientzako 10 kultura eta aisialdi plan programatu ditu datorren asterako. Ekitaldiak abuztuaren 10ean jarriko dira martxan eta guztietan maskara erabiltzea nahitaezkoa izango da, pertsona guztien segurtasuna bermatzeko.\nDeustun. Aurreneko erakustaldia Deustuko Botika Zaharreko parkean izango da asteleheneko 19:30etatik aurrera. Bertan, Natxo Monterok 'Giza lugorri' izeneko erakustaldia eskainiko du, kale-mugimenduko pieza bat proposatzen duena, Lurra itxaronaldi eta ziklo berri baterako igarobidearen metafora gisa planteatuz.


Estreinaldiek sortzen duten ilusioarekin abiatuko da Bakarkako Txapelketa - GARA\nEstreinaldiek sortzen duten ilusioarekin abiatuko da Bakarkako Txapelketa\nBerezkoen Bakarkako Txapelketa gaur abiatuko da Lekorneko trinketean, 17.00etatik aitzina. Bertan lehenengo bi kanporaketak ikusi ahal izango dira. Hasteko, Lanbertek eta Alfaro arituko dira, eta ondoren Harizmendi eta Ducasou.\nLehian izango diren lau pilotarietatik hiruk lehen aldiz jokatuko dute txapelketa hau. Alfaro izan ezik, beste hirurak lehen aldiz izango dira. Harizmendi ezker paretatik dator, eta beste biak, berriz, amateurretatik. Hala ere, gaurko partidarako ikusmina handia da. Pilotari berriak tarteko dira, baina batez ere Harizmendi. Superprestigioan ezuste handia eman zuen finalera sailkatuta, eta zaleek noraino hel daitekeen ikusi nahi izango dute.\nTxapelketa Lanberten eta Alfaroren arteko neurketak irekiko du. Azken hau da faboritoa, eta bere alde aterako da dirua. Alfarok badaki zer den lehiaketa honetan aritzea, eta eskailera lehenengo maila behintzat gainditu nahiko du. Lanbertek, berriz, itxura ona eman nahi du, behinik behin, bere estreinaldian, nahiz eta helburu nagusia garaipena izan. Irabazleak Kurutxari izango du aurkari hurrengo kanporaketan.\nBigarren neurketan Harizmendi eta Ducassou lehiatuko dira. Lehenengoa da faborito nagusia. Superprestigioan finala jokatu zuen, eta Txapelketako faboritoen artean kokatu dute. Ducasouk ere estreinaldia izango du, baina presio guztia aurkariarena izango da. Kanporaketa hau gainditzen duen pilotariak Thierry Etxeto izango du aurrez aurre.